Perusosaaja+Käyttöjärjestelmä


 * Paluu Etusivulle**
 * Paluu Perusosaaja-sivulle**
 * Paluu Laitteisto-sivulle**

Työpöytä - instrumentti yksi
Nyt alat olla varsinaisen asian äärellä. Windowsin instrumentit eli välineet ovat perusta. Sille perustalle kaikki rakentuu. On aika katsoa lähemmin, mitä voit tehdä niillä instrumenteilla, jotka alussa listattiin.

Windowsin Työpöytä on alustana, teet mitä tahansa tietokoneellasi. Kirjoitat sähköpostiviestiä äidillesi, selaat tietosanakirjaa, pelaat pasianssia tai etsit internetistä vastausta kysymykseen "Kuka sytytti olympiatulen Helsingin Olympiastadionilla vuoden 1952 olympialaisissa?" Aina tarvitset Työpöytää. Muuten, olympiatulen sytyttäjiä oli kaksi: Paavo Nurmi katsomoon ja Hannes Kolehmainen Stadionin torniin.

Vaikka Työpöytä on kokenut suuren muutoksen Win XP:ssä, se on oleellisesti sama kuin edellisissä versioissa. Sen toimintalogiikka on ennallaan. Tietenkin avaus tuntuu karulta, kun koko Työpöydältä löytyy vain yksi kuvake, Roskakori, sekin vasemman ylänurkan asemesta oikeassa alanurkassa. Oma tietokone - ja Omat tiedostot -kuvakkeet ovat piilossa. Tehtäväpalkki on sentään entisellä paikallaan, Työpöydän lattialankkuna. Tehtäväpalkin oikeassa päässä on yleensä kello ja muita pikkiriikkisiä kuvakkeita sekä vasemmassa päässä Käynnistä-painike.

”Pika” sitä sun tätä
Jos tutustut nyt Windowsiin ensi kertaa, puhtaalta pöydältä, nuo erikoisuudet eivät sinua hämää.

· Klikkaa hiiren kakkosella Työpöytää sellaiselta kohdalta, jossa ei ole ikkunaa alla. Ilmaantuu Työpöydän paikallisvalikko, jota Microsoft kutsuu pikavalikoksi.

"Pika" sitä sun tätä on Microsoftin mieli-ilmaisuja silloinkin, kun kyse ei ole nopeudesta. Pikavalikon olennaisin sisältö on sen paikallisuus, onhan se nimenomaan Työpöytään kohdistuvien komentojen luettelo. Samoin "pikakuvake" on luontevasti "linkki", sehän toimii linkkinä kuvakkeelta varsinaiseen ohjelma- tai työtiedostoon. Mitään sen kummempaa nopeutta pikakuvakkeeseen ei liity.

Työpöydän paikallisvalikosta voit panna kuvakkeet järjestykseen, luoda uuden kansion ynnä paljon muuta.

· Klikkaa paikallisvalikon alinta riviä Ominaisuudet. Avautuu Ominaisuudet: Näyttö -valintaikkuna.

Nyt voit tehdä näkyvää jälkeä: muuttaa Työpöydän ilmettä taustakuvalla, värien määrää tai vaikkapa kuvan resoluutiota eli erottelutarkkuutta. Tietokoneesi tekniset ominaisuudet määräävät sen vaihteluvälin, joka on käytettävissäsi. Tässä on nyt puhe näytöstä, näytönohjaimesta, näyttömuistista ja sen suunnan asioista.

Jätä valintaikkuna auki tai avaa se uudelleen, mikäli ehdit sen jo sulkea. Sitä tarvitaan kohta.

Paikallisvalikko kunniaan
Paikallisvalikko, kakkosella esiin klikattu senhetkisen kohteen komentoluettelo, on turhaan hyljeksitty. Kannattaa käyttää paikallisia, niissä on monta oivallista komentoa juuri kulloisenkin kohteen mukaan. Paikallisvalikkojen kingi on Työpöydän paikallisvalikko, josta pääset helposti vaikkapa näytön asetuksiin.

Ikkunat - instrumentti kaksi
Työpöytä on aina tarpeen vaikkakaan ei aina näkyvillä. Windows avaa oman alustan kullekin tehtävälle. Näitä alustoja kutsutaan ikkunoiksi. Ikkunoiden sujuva käsittely on tärkeää. Ikkunoihin perustuu koko Windows-käyttöjärjestelmä, niin myös tämä Windows XP. Onneksi ikkunoiden käsittely on useimmille helppoa. Käsien hienomotoriikka joutuu käyttöön. Jos siinä on ongelmia niin piankin huomaat, ettei se olekaan niin helppoa tämä Windowsin käyttäminen.



Valintaikkuna
Äsken avaamassasi valintaikkunassa Näytön ominaisuudet on viisi välilehteä – Teemat, Työpöytä, Näytönsäästäjä, Ulkoasu ja Asetukset – ikään kuin olisi ladottu ikkunoita päällekkäin. Näin on saatu mahtumaan paljon asiaa pieneen tilaan.

Kaksi minikuvaketta

Katsohan mitä erityispiirteitä valintaikkunassa on. Ylimmällä eli Otsikkorivillä on palkin oikeassa päässä kaksi minikuvaketta, iso X ja kysymysmerkki. Palkin vasemmassa päässä on ikkunan nimi, kuinkas muuten. X sulkee ikkunan ja kysymysmerkki antaa vastauksia tiedusteluihin.

· Saat kysymysmerkin mukaasi klikkaamalla sitä. Sitten vain kiinnostuksesi kohteen luo ja klikkaus niin kohta saat vastauksen tiedusteluusi, sikäli mikäli Windows on ottanut kiinnostuksesi kohteen vastauslistalle.

· Klikkaa kysymysmerkkiä. Sitten klikkaat Teema-luukussa olevaa Win XP -riviä.

Kuvaan ilmestyy selostus Työpöydän teeman sisällöstä. Sama onnistuu myös klikkaamalla hiiren kakkosella kohdetta ja sitten Lisätietoja.

Teemat vaihtuvat
Ensimmäisellä eli Teemat-välilehdellä voit vaihtaa Teemaa, kuten ikkunan nimestä hätäisimmät ehtivät jo päätellä. Oletusteema Windows XP kelpaa meille, joten et nyt käy muuttamaan taustakuvaa, ääntä tai muutakaan. Kunhan noteeraat valintaikkunan rakenteesta seuraavan yksityiskohdan: Teemaikkunan. Kyseessä on luukku, jonka oikeassa päässä on nuolenpäätä markkeeraava alaspäin osoittava merkki. Sitä tai Teeman nimeä klikatessa avautuu pudotusvalikko, jossa tarjotaan muita vaihtoehtoja.

Seuraa iso kuva, jossa esitellään oletusteemaa. Valintaikkunan alalaidassa on kolme painiketta: OK, Peruuta ja Käytä. Näistä OK vahvistaa tekemäsi muutokset ja sulkee ikkunan. Peruuta sulkee ikkunan muutoksiasi vahvistamatta ja Käytä ottaa muutoksesi käyttöön sulkematta ikkunaa.

Klikkaa Työpöytä-välilehteä. Näkymä muuttuu. Kuvaksi tulee edelleen oletus eli Maisema. Vaihtoehtoja voit vierittää näkyviin Tausta-laatikon laidassa olevaa vierityspalkkia eli hissiä käyttäen. Voit käyttää suuntanuolia tai tarttua itse hissiin ja vetää sen sopivalle kohdalle. Hissi liikkuu myös klikkaamalla vierityspalkkia hissin ylä- tai alapuolelta.

Kun sitten klikkaat haluamaasi vaihtoehtoa, näet sen pienenä näytölläsi. Voit etsiä mieleistäsi kuvaa klikkaamalla ensin jotain riviä ja sitten selaamalla nuolinäppäimillä listaa. Kukin vaihtoehto tulee näkyviin vuorollaan

Punainen aavikko
· Etsi esiin Tausta-laatikosta Punainen aavikko ja klikkaa sitä. Kokeile eri Sijainti-vaihtoehtoja. Venytetty sopii maisemaan. Ihmiskuvista se tekee huvipuiston peilitalon tarjoamia vääristyneitä hahmoja.

· Klikkaa Mukauta työpöytää -painiketta. Saat lisätä tästä Työpöydälle neljä kuvaketta, Oma tietokone, Omat tiedostot, Verkkoympäristö ja Internet Explorer.

· Klikkaa väkänen kuhunkin neljästä neliöstä. Kuvakkeen vaihtamiseen ja Työpöydän järjestämiseen ei nyt mennä.

· Klikkaa OK kahdesti (tai OK ja Näytä, mikäli haluat vielä jatkaa valintaikkunassa) ja näet väkästelyn tulokset näytölläsi.

· Siirry välilehdelle Näytönsäästäjä. Nimikkolootaan vaihda (Ei mitään).

· Jatka klikkaamalla Virransäästö. Neljä välilehteä. Ensimmäisellä lehdellä valitse Virrankäyttömalliksi Aina päällä, mikäli sinulla on pöytäkone eli verkkovirta. Jos taas käytät kannettavaa akulla, valitse vastaavasti malliksi Kannettava tietokone, sillä virransäästö on tärkeää akkukäytössä ja miksei muutenkin, mutta tämän oppaan ajan voit olla välittämättä tästä, ettei näyttö vähän väliä räpsyisi pois ja päälle. Ei sellainen hurlumhei kiintolevyllekään tee gutaa, vaikka säästämisen nimissä toimimmekin.

· Klikkaa Virrankäyttömallien asetuksiksi Ei koskaan kaikkiin kohtiin. Akkukäytössä valitse jokin lyhyehkö aika. Windows XP tarjoaa lähes vitsiksi luokiteltavia minimiaikoja. Kyllä siinä aika vipellys kävisi, kun näyttö sammuisi aina yhden minuutin ja kiintolevy kolmen minuutin välein. Jokin sellainen aika kuin parikymmentä minuuttia tuntuisi sopivalta. Arvioi itse ja toimi sen mukaan. Sinunhan on laitekin.

Vältä hurlumheitä
Kiintolevy ja näyttö eivät pidä teknisesti rasittavasta pois/päälle -rumbasta. Moni pitää työskennellessään tietokoneen aina päällä ja sammuttaa vain näytön, mikäli on välillä poissa koneen luota vaikkapa syömässä.

Tietokone ei näyttöä kaipaa, eihän sillä ole silmiäkään, sinua vartenhan näyttö on. Voit siis huoletta sulkea näytön, jos niin haluat.



· Lisäasetuksissa jätä salasana ilman väkästä, ellet välttämättä halua riesaksesi vielä yhtä salasanaa. Mitä sillä kotioloissa tekee! Moni on tuskastuneena teipannut salasanat näytön reunaan.

· Virtakytkimissä on kyse koneen suojaamisesta siltä varalta, että kesken Windowsin käytön tulet painaneeksi virtakytkintä. Suosittelen vaihtoehtoa Kysy, mitä tehdään.

· Lepotilaa tarjotaan seuraavalla välilehdellä. Voit ottaa väkäsen pois neliöstä. Säästät huomattavasti kiintolevytilaa, joka tosin on halvempaa kuin koskaan ennen. Sitten OK ja palaat Ominaisuudet:Näyttö -valintaikkunaan.

· UPS-laite (katso Sanasto) tarjoaa suojan virtakatkoksia ja -piikkejä vastaan. Halvimmat laitteet eivät tosin tarjoa varavirtaa kuin muutamaksi minuutiksi, mutta ehdithän edes sulkea koneen.

· Ulkoasu-välilehdellä tarjottavista vaihtoehdoista saat hyvän itsenäisen harjoituskentän. Valitse mielesi mukaan, mitään toiminnallisesti kriittistä ei ole uhkana.

· Viimeisellä välilehdellä Asetukset voit muuttaa näytön tarkkuutta eli resoluutiota ja värien määrää. Nämä molemmat ovat kytköksissä sekä toisiinsa että muuhun tietokoneesi laitetekniikkaan, joten valintasi ei ole täysin vapaa. Mukaan tunkevat niin näytönohjain kuin näyttömuistikin. Niistä ei tämän enempää.

· Lisäasetuksissa kannattaa merkitä Yleiset-välilehdellä keskimmäinen pallo Yhteensopivuus-kohdassa. Jotkut ohjelmat eivät ainakaan takavuosina pitäneet suuresta fonttikoosta, joten jos haluat sitä käyttää niin tiedät ongelmien sattuessa eteen ainakin yhden mahdollisen aiheuttajan.

· Muita neljää välilehteä voit käydä vilkaisemassa. Muutoksiin ei liene aihetta.

· Klikkaa OK.

Tässä on käyty läpi valintaikkunoiden tarjouksia yhdeltä osin varsin perusteellisesti. Ikkunoiden käsittely tulee eteen tavallisen ikkunan esittelyssä.

Tässä kuohuu uutta asiaa koskena päälle niin, ettei sitä mitenkään ehdi selvittää saati sulattaa. Ajan kanssa, ajan kanssa.

Toisenlainen valintaikkuna ja ripaus nostalgiaa
Valintaikkunoissa voi olla eroja. Ongelmia ei tule, sen verran on asia selvä.

· Etene Käynnistä | Suorita. Huomaat, että valintaikkunan alalaidan painikkeissa on eroa totuttuun, sieltä löytyy uusi Selaa-painike. Tämä aiheutuu ikkunan luonteesta. Mitään Käytä-painikkeella tehtävää ei ole, Selaa-painikkeelle puolestaan löytyy tekemistä. Kirjoita Suorita-luukkuun //sysedit// ja klikkaa OK.



(Sysedit on kirjoitettu tuossa edellä kursiivilla vain siksi, että se erottuisi muusta tekstistä. Kirjoittaessasi ohjeen mukaan saat käyttää pieniä tai isoja kirjaimia, vaikka sekaisin. Tavallinen teksti riittää, mutta voit käyttää toki kursiiviakin.)

Esiin nousee joukko käynnistystiedostoja, joista kaksi päällimmäistä oli aikanaan supertärkeää. Niitten loputon järjestäminen jopa merkki merkiltä ja rivi riviltä liittyi tietokoneen muistinhallintaan. Työmuisti, jota ohjelmat tarvitsevat toimiakseen, kun oli aina vähissä DOS-ajan koneissa. Onneksi ne huolet eivät ole sinun huoliasi. Nyt ne ovat tyhjillään, Config.sys ja Autoexec.bat.

· Sulje Sysedit.

Maine mainen, katoavainen. Vapaasti latinasta kääntäen.

Tavallinen ikkuna
Tavallisia ikkunoita saat kohta ihmeteltäväksi peräti kolme kappaletta. Niitä tässä sitten vatvotaan ja vatkataan vaikka miten.

· Ota Työpöydästä paikallisvalikko ja siitä Uusi | Kansio. Toista sama vielä kahdesti niin sinulla on Työpöydällä kansiot Uusi kansio, Uusi kansio 2 ja Uusi kansio 3.

Ennen kuin käyt taikomaan kansioista ikkunoita, muutat kansioiden nimet, niin tulee sekin tehtävä hallintaan.

· Kun ohje kuuluu: klikkaa kuvaketta, klikkaa aina nimenomaan itse kuvaketta, älä sen nimeä. Muuten tulet vahingossa helposti saattaneeksi kuvakkeen nimenmuutostilaan, minkä seurauksena seuraava näppäyksesi poistaa vanhan nimen. Tämä pulma esiintyy liian hitaassa tuplassa. Nimenmuutostilaan pääsee nimittäin myös kahdella harvatahtisella klikkauksella. Toinen ja täsmällisempi tapa on aktivoida kuvake klikkauksella, jolloin kuvakkeen ja sen nimen väri muuttuu. Sitten näppäät F2-toimintonäppäintä. Käytä nyt tätä tapaa.

· Kansion alla oleva nimi muuttuu kehystetyksi ja nimen perässä on vilkkuva kursori. Voit suoraan kirjoittaa kansiolle uuden nimen, kunhan et tee mitään muuta tässä välillä. Vanha nimi poistuu samalla. Jos ehdit jo tehdä jotain niin että aktiivisuus ja kursori katosivat, käytä uudelleen aktivointiklikkausta ja F2:ta. Kirjoita kansion nimeksi 1 ja näppäile Enter. Anna vastaavalla tavalla kahdelle muulle kansiolle nimeksi 2 ja 3.

· Ota Työpöydän paikallisvalikko ja valitse Kuvakkeiden järjestäminen. Kokeile miltä eri vaihtoehdot näyttävät. Kun valitset järjestämisen Tyyppi-asetuksella, saat havainnollisen asetelman Työpöydällesi.

· Nyt tehdään ikkunoita, joista ei näe mitään! Klikkaa tuplalla kansiot auki ikkunoiksi käänteisessä järjestyksessä eli ensin 3 sitten 2 ja lopuksi 1. Näin ikkunat avutuvat numerojärjestykseen. Noudatithan ohjetta klikata itse kansiota eikä sen nimeä!

· Ota Tehtäväpalkista paikallisvalikko ja valitse siitä Limittäin. Ikkunat asettuvat siistiin järjestykseen. Joka ei kyllä kauaa tule säilymään.

· Klikkaa ykkösikkunaa. Sen otsikkorivi muuttuu muista poikkeavaksi, yleensä väriltään vahvemmaksi. Tämä tarkoittaa aktivoitumista. Nyt toimenpiteesi suuntautuvat juuri tähän ikkunaan. Jos haluaisit, voisit aktivoida ykkösen sijasta kakkosen tai kolmosen klikkaamalla sitä, mutta lähdetään liikkeelle aktivoidusta ykkösestä

· Ikkunan ylänurkassa oikealla on kolme pikkuneliötä, ensin Tehtäväpalkin symboli, sitten joko yläpalkillinen neliö tai kaksi samanlaista neliötä limittäin (riippuen ikkunan senhetkisestä koosta) ja lopuksi oikeassa laidassa iso X. Huomaat, että vain X on sama kuin valintaikkunassa. Klikkaa vasemman laidan neliötä, sitä alapalkkia, sitä joka viittaa Tehtäväpalkkiin näytön alalaidassa. Ikkuna katoaa näkyvistä ja on nyt pelkkä painike Tehtäväpalkissa. Windows XP kutsuu tätä pienentämiseksi, vaikka ikkuna katoaa kokonaan näkymättömiin. Vähän kuin käyttäisi giljotiinia päänsärkylääkkeenä! Saat neliöiden nimet esiin viemällä hiiren osoittimen pikkuneliön päälle ja odottamalla hetken.



· Samalla kun ykkönen katosi, kakkonen aktivoitui, koska se oli pinossa seuraava. Kun klikkaat sen alapalkkineliötä, se seuraa ykköstä. Nyt aktiivisena ja ainoana ikkunana on kolmonen. Sitä et lähetäkään pois silmistä, vaan suurennat sen koko näytölle. Arvaatko miten se tapahtuu? No, klikkaa pikkuneliöistä keskimmäistä eli sitä yläpalkillista neliötä. Nyt kolmosikkuna täyttää koko työpöydän. Tästä on etuna työtilan kasvaminen maksimikokoon. Haittana on kaiken mahdollisesti esillä olleen muun tavaran peittyminen kolmosikkunan alle. Näin olisi käynyt kahdelle muulle ikkunalle, jos niitä ei olisi siirretty Tehtäväpalkkiin. Huomaat, että yläpalkillinen neliö muuttui limittäisten tuplaneliöiden kuvaksi.

· Sitten saatat ikkunat liikuttuneisuuden tilaan! Se käy uskomattoman helposti. Palauta ensin kolmosikkuna aikaisempaan, pienempään kokoonsa klikkaamalla keskimmäistä pikkuneliötä. Kun ikkuna ei enää täytä koko työpöytää, tartu hiiren ykkösellä Otsikkoriviin ja – ykkönen edelleen pohjassa – vedä ikkunaa toiseen paikkaan näyttöruudulla. Huomaat, että voit raahata ikkunan osittain ulos näytöltä. Ei tarvitse pelätä, mikään ikkunassa oleva kuva tai teksti ei muutu tämän lentomatkan seurauksena.

· Seuraavaksi muutat portaattomasti ikkunan kokoa. Tartu ikkunan oikeaan alanurkkaan viemällä hiiren nuoli paikalle niin että se muuttuu edestakaiseksi tuplanuoleksi. Edelleen ykkönen pohjassa liikuta hiirtä. Huomaat ikkunan korkeuden ja leveyden muuttuvan. Tarttumalla ikkunaan pystysivulta voit muuttaa vain ikkunan leveyttä. Vastaavasti ikkunan vaakasivulta voit muuttaa vain korkeutta.

Eiköhän sitä tässä tullut ikkunan esittelyä kyllin. Valintaikkunaa voit myös liikuttaa, mutta sen koko ei jousta.

VINKKI: Käynnistä-valikon saa avatuksi hiirellä Työpöydän vasemman alanurkan painikkeesta tai Windows-näppäimellä. Vanhoissa näppiksissä jälkimmäinen keino ei tepsi, kun ei ole Windows-näppäintä. Ei huolta. Näppää Ctrl + Esc eli Ctrl pohjaan ja näppää Esc. Auk' auki tehtaan portit…

Nyt kun olet vatkannut ikkunoita on aika hidastaa hieman ja katsoa minkälaisen ilmiön kanssa ollaan tekemisissä. Eli miten ikkuna rakentuu?

Ikkunan rakenne
Ylimpänä ikkunassa on Otsikkorivi, kuten jo tiedätkin. Juuri sen väri kertoo, onko ikkuna aktiivinen vai ei. Sitten on valikkorivi Tiedosto, Muokkaa, Näytä… Valikkoriviltä löydät käskyluettelot eri tehtäviin. Valikko avataan joko klikkaamalla sen nimeä – nyt nimeä saa klikata, kun muuta klikattavaa ei ole, eikä valikon nimeä voi muuttaa – tai näppikseltä Alt+t (eli alleviivattu kirjain valikon nimessä). Jos nimessä ei olisi alleviivattua kirjainta, asia hoituisi näppäämällä Alt. Kun yksi valikko on auki, voit katsoa muidenkin valikkojen tarjoukset siirtämällä hiiren nuolen valikon nimen päälle tai käyttämällä nuolinäppäimiä. Aktiivisuus siirtyy valikolta toiselle, kuten huomaat väripalkin liikkeestä.

· Tarkastele ykkösikkunan valikkoriviä. Avaa ensin Tiedosto-valikko. Osa riveistä on himmeinä. Ne eivät ole nyt käytössä. Valittavissa on vain Uusi tai Sulje, sillä ikkunahan on tyhjä.

· Avaa Muokkaa-valikko. Tässä on tutuksi tulevaa yleiskäyttötavaraa: Leikkaa, Kopioi ja Liitä on tekstinkäsittelystä tuttu kolmikko. Siitä lisää myöhemmin.

· Näytä-valikosta löytyy mahdollisuus listata tiedostot Luettelo ja tiedot -vaihtoehdolla, joka näyttää muutakin tietoa kuin tiedoston nimen ja tyypin. Tässä voit myös järjestää kuvakkeet.

· Työkalut-valikosta löytyy Kansion asetukset, joka on kaikkialle yltävä. Tästäkin asiasta lisää hieman myöhemmin.

· Valikko-rivin alla on Työkalurivi, jonka mukauttamiseen löytyy keinot Työkalut-valikosta ja myös Työkalurivin paikallisvalikosta. Voit itse päättää, mitkä kuvakkeet ovat Työkalurivillä Vakiopainikkeina valmiiksi esillä.

Liiku valikoissa
Voit liikkua valikossa hiirellä tai nuolinäppäimillä. Voit joko liu'uttaa hiiren nuolta pitkin valikkoa tai siirtää nuolen suoraan sille riville mikä on kohteenasi. Jos rivin päässä on musta kolmio nuolenpäätä markkeeraamassa, sieltä aukeaa alivalikko, uusi komentoluettelo. Klikata ei tarvitse, alivalikko aukeaa, kun viet hiiren osoittimen nuolenpään kohdalle. Tämän ominaisuuden saat päälle Tehtäväpalkin paikallisvalikosta.



Näin sukkuloit paikalle:

· Klikkaa hiiren kakkosella Tehtäväpalkin tyhjää kohtaa.

· Paikallisvalikosta valitse alin rivi, Ominaisuudet.

· Avautuvasta valintaikkunasta klikkaa toista välilehteä, sitä jossa on Käynnistä-valikon asioita.

· Varmista, että pallo on ylemmässä kolossa ja klikkaa ikkunan oikeassa laidassa olevaa Mukauta-painiketta.

· Siirry Lisäasetukset-välilehdelle. Heti ylinnä on tarjona Avaa alivalikot, kun niitä osoitetaan hiirellä. Varmista, että rivin alussa olevassa neliössä on väkänen. Muilta osin palaan asiaan aikanaan.

Ethän vaan ala päntätä päähäsi Valikkorivin sisältöä! Se olisi tarpeetonta ja jopa haitallistakin siinä mielessä, että pänttäys liittää Windowsin oppimiseen hikisen puurtamisen tuntua. Hauskaahan tämä pikemminkin on, vai?

Kasapäin kansioita – järjestyksessä
Työpöydän kuvakkeet panit äsken järjestykseen. Ikkunan huoltoon kuuluu esimerkiksi kuvakkeiden ajoittainen järjestäminen. Ne kun tuppaavat menemään vinksin vonksin ajan mittaan. Ei nyt aivan itsestään, mutta liikenteessä. Järjestä automaattisesti on hyvä valinta, mutta muitakin aika ajoin tarvitset. Kuten järjestämistä muokkausajan perusteella.

Tärkeää lopuksi
Tässä on käsitelty ja tarkasteltu ikkunaa vaikka miten. Mutta yksi ominaisuus on systemaattisesti jätetty huomiotta. Ikkunan vasemmassa laidassa oleva palkki, joka sisältää mahdollisia tekemisiä ja siirtymisiä. Nämä tarjoukset helpottavat työtäsi, joten ota tavaksi katsoa ne läpi aina kun muutosta ilmenee. Myös varsinainen Windowsin Ohje on kovasti petrannut. Siitä voi jopa olla hyötyä.

Tiedostot – instrumentti kolme
Instrumentin tärkeys ei välttämättä näy siitä, miten paljon tilaa sen esittelyyn käytetään. Tiedostojen kohdalla on juuri niin.

Tiedostot ovat tietokoneen ruisleipää, niissä on kaikki tallennettuna. Tiedostot voi jakaa kahteen päätyyppiin, ohjelmatiedostoihin ja omiin työtiedostoihisi. Pelkkä kirjoittamasi teksti ei vielä ole tiedosto. Mutta tiedosto siitä tulee, jos tallennat sen antamalla samalla sille nimen. Tämä nimi on tiedostosi osoitteen loppupäässä, aivan viimeisenä. Kullakin tiedostolla on oma, kaikkien muiden tiedostojen osoitteista poikkeava sijainti, josta sen erehtymättä aina löytää. Jos sinulla on C-asemalla kansio Omat tiedostot ja siellä teksti Kirje isännöitsijälle, sen osoite on silloin C:\Omat tiedostot\Kirje isännöitsijälle.

Tiedosto-osoitteet voivat olla pitkiäkin, mutta sama rakenne toistuu aina. Osoite voi olla C:\Documents and Settings\J\My Documents\X-UUSIN\Tilulii

Tuossa osoitteessa C: on kiintolevyasema, kenoviivojen välissä olevat nimet ovat kansioita ja viimeinen, ilman lopussa olevaa kenoviivaa on tiedoston nimi, tässä esimerkissä siis Tilulii. (Terveiset Stenvallin Aleksille sinne jonnekin.)

Tietokoneesi tiedostot eivät todellakaan liitele vapaina muistiavaruudessa. Ne on päinvastoin mitä täsmällisimmin järjestetty kansioiden avulla toimivaksi kokonaisuudeksi.

Kansiot – instrumentti neljä
Nykyisin on helppoa tallentaa omia työtiedostoja, kun ne menevät ilman vaivannäköä aina Omat tiedostot -kansioon, ellet nimenomaan halua tallentaa niitä johonkin muualle. Muuten, kun tallennat tekstiäsi, käytä aina Tiedosto-valikosta löytyvää komentoa "Tallenna nimellä". Siinä on se verraton ominaisuus, että se aina kysyy, mihin osoitteeseen, millä nimellä ja millä tallennusmuodolla haluat tiedostosi tallentaa. Nämä kolme muskettisoturia pitävät yhtä ja huolehtivat tiedostosi turvallisesta sijoittumisesta koneesi kansiorakenteeseen.



Tuosta edellä kertomastani jo arvaatkin, että kansiot ovat Windowsissa tärkeitä. Niistä muodostuu rakenne, joka kattaa koko Windows XP:n. Kansio näyttää ruudulla keltaiselta taitetulta A4-paperien säilytysvälineeltä, riippukansiolta. Kansiohierarkia muodostuu kansioista ja niiden alikansioista, joita voi olla pitkäkin rimpsu, kuten tuossa edellä näit. Aikaisemmin kansioita kutsuttiin Windowsissa nimellä hakemisto, joilla sitten oli alihakemistoja. Nyt on siis vastaavasti alikansioita.

Kansioiden muodostamaa rakennetta kutsutaan puuksi, onhan siinä ikään kuin runko ja oksia. Sikäli on erikoinen tämä Tiedon Puu, että sen juuret sojottavat kohti taivasta ja latva on maassa. Ulkonäöltään se toispuoleisena muistuttaa lähinnä viimevuotista, myymättä jäänyttä joulukuusta. Mutta ei pidä olla liian ankara. Olkoon siis puu, tämä kansiorakenne. Sitä paitsi turha sitä on näkemättä ratkaista. Käy katsomassa itse ja arvioi sitten.

· Klikkaa hiiren kakkosella Käynnistä-painiketta ja valitse avautuvasta paikallisvalikosta Resurssienhallinta. Siinä se puu on. Kun vielä klikkailet kaikki plussat miinuksiksi, niin näät mitä luvattu on. Niin se on, Eriksson.

Palaat vielä Resurssienhallintaan, se on paikkojen paikka.

Puuta rakentamaan
Joku voi kummastella, miten puuta voi rakentaa. ”Joulupuu on rakennettu”, kelvannee vastaukseksi. Etene verkkaan, sillä nyt sinua viedään!

Sinulla on valmista materiaalia kolmen kansion verran. Ne kelpaavat oksiksi. Jotta oksat haaroittuvat, tarvitset lisää kansioita. Koska operoimme tässä kohtaa vain rakenteilla, selviät tekemällä tyhjiä kansioita. Niistä muodostuu aivan samalla tapaa rakenne kuin ”oikeistakin” kansioista. Oikeitahan ne ovat nämäkin, vaikka ovatkin tyhjiä.

· Avaa kaikki kolme kansiotasi ikkunoiksi, siis 1, 2 ja 3. Jos joku tai jotkut niistä ovat jo ikkunoina, niin täydennä valikoimaasi kolmeen ikkunaan. Klikkaa ykkösikkunan tyhjällä kohdalla hiiren kakkospainikkeella paikallisvalikko esiin. Siitä valitse Uusi | Kansio. Kun Uusi kansio ilmestyy anna sille nimeksi 11. Toista sama ja anna jälkimmäiselle kansiolle nimi 12. Tämä ei vielä riitä. Avaa kansio 11 ikkunaksi ja tee siihenkin kaksi uutta kansiota 111 ja 112. Kun vielä avaat kansion 12 ja teet siihen uudet kansiot 121 ja 122, olet hoitanut homman ensimmäisen kolmanneksen osalta. Jäljellä ovat vielä kansiot 2 ja 3. Tämä alkaa ehkä jo tuntua tukalalta, mutta tämän helpompaa ei olekaan. Kunhan vaan tehtailet uusia kansioita määräpaikkoihin ja nimeät kansiot rakennemallin mukaan. Tältä pitäisi puusi nyt näyttää: kansio 1, siinä kansiot 11 ja 12, joissa vielä kansiot 111 ja 112 (siis kansiossa 11), kansiossa 12 vastaavasti kansiot 121 ja 122, edelleen kansio 2, jossa kansiot 21 ja 22, joissa kansiot 211 ja 212 sekä 221 ja 222, vielä yksi kansio nimeltään 3, jossa kansiot 31, 32, 311, 312, 321 ja 322. Siinä kaikki.

Nyt on vuorossa valmiin työsi ihailu. Tähän puoleen kiinnitetään yleensä aivan liian vähän huomiota.

· Klikkaa hiiren kakkosella Käynnistä. Avautuu paikallisvalikko. Klikkaa siitä Resurssienhallinta. Sieltä ne löytyvät kansiosi 1, 2 ja 3 muun tärkeän seasta, puun alapäästä, siis latvasta – tämä Tiedon Puu on nimittäin ylösalaisin. Nimeäminen numeroin selviää samalla. Jos puuta olisi valmiiksi hyvin runsaasti, numerot erottuisivat muista nimistä helposti. Klikkaile kaikki plussat auki ja katso, siinä se nyt on! Jos kaunis ja hallittu oksastosi ei kyllin muistuta todellisia kansiorakenteita, niin voit lohduttautua sillä, että niin se on yleensäkin elämässä. Ei tahdo elämä kulkea sille laatimamme suunnitelman mukaan. Silti elämä on ihanaa, kun sen oikein oivaltaa. Ja yrittää jotain ymmärtää siitä, jos ei muuten niin karkeiksi osoittautuvien rakennelmien avulla.

Hahmotelmasi havainnollisuus lisääntyisi tietenkin, jos nimeäisit kansiosi jotenkin elämässä kiinni olevin otsikoin. Vaikkapa näin:

Ykkönen = lentopallo, 11 ja 12 ovat seuran naiset ja miehet, 111 ja 112 ovat naisten tulokset vuosilta 2001 ja 2002, vastaavat miesten tulokset löytyvät kansioista 121 ja 122. Kakkonen voisi olla vaikka maastojuoksu ja kolmonen sisältäisi vauhdittoman korkeushypyn tuloslistat. Tuo asetelma ei ole mitenkään erityisen fiksu tapa tilastoida tuloksia, mutta tässä ei nyt etsittykään viisautta tuloskirjurin kannalta vaan kuvattiin kansioiden liittymistä toisiinsa muodostamaan kansiorakenteen. Eli laulurunoilijan sanoin: kukka liittyvi kukkahan.

Varoituksen sanoja
Kansiorakennetta muodostuu esimerkiksi siten, että asennat koneellesi kaikki pelit kansioon D:\Pelit, jolloin listalla voisi olla D:\Pelit\SC3K, D:\Pelit\Civilisation3. Kyllähän pelit paikan itselleen löytävät ilman sinun ohjaustasikin, mutta päästessään vapaasti hääräämään ne valitsevat mielellään paikan, jossa ne ovat prameimmin esillä.



Sinun kannattaa alusta asti luoda rakennetta, joka estää tukkiutumisen. Hyvä nyrkkisääntö on, että kiintolevyn niin sanottuun juureen eli osoitteeseen C:\ tai D:\ (tässä C: ja D: ovat kiintolevyjesi nimiä) ei saa sijoittaa varsinkaan yksittäisiä tiedostoja, mutta ei myöskään ohjelmatiedostoja. Kone menee tukkoon. Käytä työtiedostoissasi Työpöydällä olevaa Omat tiedostot –kansiota, johon voit laittaa omat kansiot perheenjäsenille, harrastuksille ja niin edelleen.

Onko anarkia yleensä hyvästä vai pahasta, se ei kuulu tämän oppaan aihepiiriin, mutta tietokoneen kansiorakenteen periaatteeksi valittuna sen tulos on varma: täystuho. Koneesi kaipaa järjestystä.

Kansion asetukset
Kansion asetukset Oman tietokoneen Valikkoriviltä on yksi tietokoneesi hermokeskuksista. Ohjauspaneelistakin löytyy Kansion asetukset, mutta samaa valtaa ja voimaa ja kunniaa ei siihen liity, sitä kun ei saa ulottumaan kaikkiin kansioihin. Ratkaiseva on toinen välilehti, Näytä. Sen yläosassa olevaa käytettävissä olevaa painiketta – Käytä kaikkiin kansioihin – klikkaamalla saat muutettua kerralla kaikkien koneellasi olevien kansioiden asetukset. Mutta nyt itse asetuksiin. Tässä voit joutua umpikujaan, sillä Oma tietokone -ikkunan avaaminen edellyttää tiettyä asetusta: Tehtäväpalkin paikallisvalikko | Ominaisuudet | Käynnistä-valikko | Mukauta | Lisäasetukset | Käynnistä-valikon kohteet | Oma tietokone | Näytä linkkinä. Ja usein se käytävä liukaskin lie… Jos sinulla on asetuksena jokin muu vaihtoehto kuin tuo Näytä linkkinä, putoat kelkasta käsittämättä lainkaan, mitä tapahtui. Tällä varmistuksella vyötettyinä uskaltaudumme taas etenemään.

· Klikkaa Käynnistä | Oma tietokone | Työkalut | Kansion asetukset. Neljä välilehteä, joista katsomme yhdessä kaksi, nimittäin Yleiset ja Näytä. Jos välilehtiä näkyy vain kolme, älä ole milläsikään, pääasia on, että nuo välilehdet Yleiset ja Näytä löytyvät.

· Varmista ensin Näytä-välilehdeltä, että siellä on yläosassa valittavissa vaihtoehto Käytä kaikkiin kansioihin. Palaa sitten välilehdelle Yleiset. Tiedäthän miten? Klikkaamalla välilehden nimeä.

· Aloita yksi-kaksi-kaksi. Läheltä liippaa yleistä hätänumeroa.

Sitten kun olet omillasi, valitse mitä lystäät, mutta yhdenmukaisuuden vuoksi on hyvä, että asetukset ovat nyt synkassa eli samat kuin minulla. Näin esimerkiksi jokainen kansio avautuu omassa ikkunassaan, mikä on selvintä tässä yhteydessä.

Uusi vai perinteinen?
· Tärkein ratkaisu on tietenkin uusi vai perinteinen Windows-näkymä. Tämä valinta tehtiin juuri edellä, siis tuo yksi-kaksi-kaksi Kansion asetukset -valintaikkunan Yleiset-välilehdellä. Valitse Tehtävät | Salli yleiset tehtävät kansioissa eli uusi näkymä, niin ymmärrät mistä puhun. Jos valitset perinteisen näkymän, menetät ikkunan vasemman laidan palkissa annettavat vihjeet mahdollisiksi toimiksi.

· Katso kansion 1 ikkunasta vihjepalkin sisältö. Sieltä löytyy Tiedosto- ja kansiotehtäviä sekä ”muita sijainteja”, joka jäisi ehkä hyvinkin käsittämättömäksi, ellei alla lueteltaisi Työpöytää, Omia tiedostoja, Omaa tietokonetta ynnä muuta tuttua.

Edellä sanotusta poiketen Ohjauspaneelissa kannattaa käyttää perinteistä näkymää, siinä pääsee ilman mutkia suoraan asiaan.

Taistelu tuplasta
Vielä yksi: tuplaklikkaus. Tupla on monelle kauhistus, se vaatii jonkin verran herkkää

sormen liikettä. Jos se ei tunnu luontuvan, valitse varma keino:

· Klikkaa kerran aktivoidaksesi kohteen ja vahvista näppikseltä Enterillä. Toimii aina eikä aseta mitään nopeusvaatimusta.



Tuplan saa kokonaan poiskin, mutta kertaklikkaus tuo mukanaan muita ongelmia. On myös mahdollista pidentää hiiren peräkkäisten klikkausten väliä, mutta jos hiiri takkuaa, niin apu ei ole välttämättä riittävä eli toimii milloin toimii. Siksi suosittelen tuota kahden keinon kierrosta tuplaklikkauksen ongelmaan.

Asetukset mallilleen
Nyt on vakava paikka. Lue kohta kohdalta, jotta näet mistä on kysymys. En odotakaan, että jotain näistä muistaisit, mutta joskus, kun tulee tämän tapainen asia vastaan, saattaa nousta mieleen, että olisiko tämä ollut siellä Kansion asetuksissa.

· Tapahtumassa on näyttämönä nyt Kansion asetukset -valintaikkunan Näytä-välilehti. Se sama, josta äsken varmistit, että asetuksia tullaan käyttämään kaikissa kansioissa.

· Tehtaile väkänen alusta lähtien kaikkiin neliöihin paitsi siihen, jossa puhutaan tunnisteiden piilottamisesta. Sitten merkki alempaan kahdesta pallosta ja alin ruutu voi olla väkäsellä.

· Voit vilkaista piilotettuja tiedostoja ja kansioita, jos ei muuten niin uteliaisuuttasi. Mitään vahinkoa et katselemalla saa aikaan. Kunhan et käy piilotiedostoja poistamaan. Jos tuntuu liian vastuulliselta jättää nuo tiedostot näkyville, voit hyvin panna ne piiloon. Jos niitä tarvitset joskus, niin nyt tiedät, mistä ne saa esille. Siis merkki alempaan palloon.

· Tunnisteiden piilottaminen saattaa kostautua ikävästikin, joten anna tunnisteiden näkyä. Mahtuuhan maailmahan noita. Netissä vilahtelee jatkuvasti tiedostoja, joiden tarkennin näyttäisi olevan jotain vallan vaaratonta, mutta koko litanian katsomalla huomaatkin, että varsinainen tarkennin onkin .exe. Siitä ”tekstitiedostosta” saattaakin tulla aherrusta ankaramminkin, jos tulet sen käynnistäneeksi.

· Lopuksi klikkaa valintaikkunan yläosasta Käytä kaikkiin kansioihin. Tämä komento ei ole joka kohteessa käytettävissä, vaikka Kansion asetukset ja välilehdet löytyisivätkin.

Kuvakkeet – instrumentti viisi
Windowsissa on sekä isoja että pieniä kuvakkeita. Isot ovat peukalonpään kokoisia, pienet pikkusormenpään. Arvaat, että minikuvake on jo tosi pieni. Vilkaisehan Tehtäväpalkin kuvakkeita. Niitä tuskin näkee.

Tuo vertailu on tietenkin vain suuntaa antava. Kuvakkeen koko ruudulla riippuu käyttämästäsi näyttötilasta eli resoluutiosta.



Kuvakkeet saattavat tehdä mitä moninaisimpia asioita, kuitenkin yksi kuvake vain yhtä. Tuplaklikkauksella kuvakkeeseen voit avata Työpöydälle keskeneräisen kirjeen ystävälle, verotuksen oikaisuvaatimuksen tai vaikkapa uusimman SimCity-kaupunkisimulaation.

Nuolen kanssa tai ilman
Kuvakkeita on kahta lajia, nuolen kanssa ja ilman. Kuvakkeen vasemman alanurkan käyrä pikkunuoli kertoo kuvakkeen olevan linkki. Siitä on vain yhteys tiedostoon, mutta itse tiedosto on toisaalla. Kuvakkeesta näkee yleensä paljonkin, mutta oikein tarkasti ottaen itse kuvake ei ratkaise mitään, olennaista on osoite eli polku. Kuvake käynnistää sen kohteen, johon osoite vie. Samalla tavalla kerrostalon ulko-ovella oleva summeri soi siellä mihin painikkeesta on piuhat vedetty luki sen painikkeen kohdalla ihan mitä tahansa.

Roskakori kunniapaikalla
Roskakori on poistettavien tiedostojen välivarasto. Sinne pannaan tarpeettomat roinat ja aika ajoin se tyhjennetään. Vasta silloin vapautuu tilaa uudelle tavaralle.

__Tuho uhkaa, oletko valmis?__

Kannattaa muistaa, että tämä poistettavien tiedostojen välivarastointi ei koske esimerkiksi tekstistä poistamaasi kappaletta. Se menee poistaessasi sen sileän tien. Eikä palaa, millään ilveellä.



Tämä on yleinen käsitys, mutta se on vain osatotuus ja kelvollinen likiarvo. Mutta jos tulet poistaneeksi jonkin todella ison rahan arvoisen tiedoston, se voidaan mahdollisesti palauttaa. Tämä mahdollisuus vaatii asiantuntevaa toteuttajaa. Tässä bonuksena kullan arvoinen ohje tuollaisen katastrofin varalta: lopeta heti koneen käyttäminen ja sulje se ilman mitään omia pelastusyrityksiä. Mahdollisuutesi ovat huomattavasti paremmat, jos kiintolevylle ei ole kirjoitettu yhtään mitään vahingon jälkeen. En halua lisätä tuskaasi, mutta tiedäthän, miten suojaudutaan etukäteen tuollaisilta ikäviltä sattumuksilta. Ota varmuuskopio. Aina ja usein. Ei maksa mitään. Jos nyt annetaan mennä jankutuksen puolelle: ethän säilytä varmuuskopioita samassa koneessa etkä edes samassa tilassa kuin missä on se alkuperäinen tiedosto. Lue lehtiä niin huomaat, että tietokoneita varastetaan ja niitä tuhoutuu tulipalossa. Joka päivä. Nyt sen tiedät. Jatko jää sinun varaasi.

VINKKI: Tiedoston saa poistetuksi kertalaakistakin. Paina Vaihto eli Shift pohjaan ja sitten näppää Delete, niin aktivoidut tiedostot katoavat ohi Roskakorin. Sen verran itsetuntemusta on hyvä olla, että tiedät, kannattaako sinun käyttää tätä keinoa ohittaa Roskakori. Kun keräät poistettavat Roskikseen, niin saat tulla katumapäälle ja palauttaa joitakin tiedostoja. Siinä ei tarvitse haikailla menetetyn perään: ”uudelleen jos luokses tulla voisin”.

TOINEN VINKKI: Jos sinulla on Roskis pullollaan, mutta haluaisit silti säilyttää varmuuden vuoksi pari tiedostoa, niin sinun ei tarvitse klikata esimerkiksi 255 tiedostoa Ctrl pohjassa saadaksesi ne merkityiksi. Näppää Ctrl + a, jolloin kaikki tulevat merkityiksi. Sitten Ctrl pohjassa klikkailet aktivoinnin eli maalauksen pois niiltä tiedostoilta, jotka halusit säästää. Kun se on tehty, voit näpätä Delete, niin pääset eroon tarpeettomasta, kun vielä vahvistat aikomuksesi kysyttäessä. Roskakoriin liittyy sen ikkunan vasemmassa laidassa oleva apupalkki, juuri se, jonka menetät käyttäessäsi ”perinteisiä kansioita”. Sieltä löydät rivin Tyhjennä roskakori.

Jäitä hattuun!
Jenkki-Winkku kutsuu Roskakoria Kierrätysastiaksi. Suomalaisessa versiossa tästä on jäljellä kierrätystunnus Roskiksen kyljessä. Totean viileästi: älä luule luuta lihaks', pässin päätä paistikkaaks'. Mitä kierrätystä se nyt on, kun tiedostoja ja kansioita poistetaan! Vaikka olisihan se metkaa, jos kaikista Roskakoreista johtaisi rööri valtavaan sammioon, jossa lilluisi ohjelmaa ja työtiedostoa vapaasti kenen tahansa käytettävissä!

Roskakorille on Windows XP:ssä varattu kunniatehtävä ainoana esillä olevana työpöydän kuvakkeena. Asetelma on vähän kuin Samuel Becketin näytelmästä.

Käynnistä-valikko
Seuraavat viisi lukua on omistettu Windowsin viidelle Komentokeskukselle. Nyt ollaan taas oman työtavan maisemissa. Kiinnitä huomiota siihen, miten komentokeskukset ovat osittain päällekkäisiä, mitkä enemmän, mitkä vähemmän. Aluksi tämä mahdollisuuksien runsaus on omiaan hämäämään, mutta tottuuhan siihen. Voit käyttää vaihdellen eri keskusta samaan tehtävään. Valinta se on sekin.



Portaali
Käynnistä-valikko on portti Windowsiin. Työpöydän putsaus kuvakkeista on nostanut Käynnistä-valikon arvoon arvaamattomaan. Sen painikkeesta ruudun vasemmassa alanurkassa käynnistät toimintasi Winkussa. Mitä siellä on? Mitä siellä ei ole? No, siellä ei voi varsinaisesti tehdä mitään, mutta sieltä on pääsy kaikkialle, tiedostoihin, asetuksiin… Portti se on, nimenomaan. Sieltä pääset hakemaan kadonnutta tiedostoa, muuttamaan tulostimen asetuksia, siirtymään viimeksi avaamaasi tiedostoon…

Sieltä löydät myös kaikki koneellesi asennetut ohjelmat. Nuolinäppäimillä Kaikki ohjelmat -painikkeen saaminen hollille vaatii vähän harrastusta ja kaartelua yläkautta. Hiirellä pääset suoraan perille. Vanhan mallin Käynnistä-valikossa on Kaikki ohjelmat tekstin sijasta vain Ohjelmat.

· Mene paraatiovesta sisään eli klikkaa hiirellä Käynnistä-painiketta tai käytä Windows-näppäintä. Silmäile hetki ympärillesi. Törmäät heti alkuun ikikuluun vitsiin: sulkeaksesi Windowsin, klikkaa Käynnistä. Naura, jos naurattaa. Se on terveellistä. Myös käyttäjän vaihto onnistuu. Mussu jatkakoon.

· Sulje Käynnistä-valikko näppäämällä Esc. Vaihtoehtoja: näppää Käynnistä tai klikkaa hiirellä Käynnistä-painiketta.

· Ota Tehtäväpalkin paikallisvalikko klikkaamalla hiiren kakkosella Tehtäväpalkin tyhjää kohtaa. Valitse Ominaisuudet.

· Avautuvalla valintaikkunalla on pitkä nimi: Ominaisuudet: Tehtäväpalkki ja Käynnistä-valikko. Varmista, että väkästä ei ole kahdessa ensimmäisessä neliössä Lukitse Tehtäväpalkki ja Piilota Tehtäväpalkki…Kaikkiin muihin neliöihin väkänen. Tässä menee nyt limittäin kahden Komentokeskuksen asiaa, mutta sittenpähän opit käytännössä mitä Windows on.

Pikakäynnistys?
Kello on kello. Ei ole vaikeaa päättää, että se näytetään. Pikakäynnistys ei välttämättä ole yhtä itsestään selvä. Mutta kun se Pikakäynnistys luvataan vain näyttää, niin kyllä sen uskaltaa arempikin valita. Pikakäynnistys ei ole niitä Windows XP:n löysästi nimettyjä Pika-alkuisia termejä tyyppiä Pikakuvake tai Pikavalikko. Se tarkoittaa Käynnistä-painikkeen viereen vedettäviä useimmin käytettyjen ohjelmien linkkejä. Linkin voi käynnistää palkista yhdellä klikkauksella. Tehtäväpalkissa kuvakkeet ovat aina esillä, saatavilla, oli Työpöytä kuinka täysi tahansa. Tämä on etu.

· Avaa Käynnistä-valikko -välilehti. Siltä klikkaa Mukauta ja edelleen Lisäasetukset. Tuttu paikka. Täältä varmistit taannoin, että Oma tietokone näkyy linkkinä.

· Väkänen kahteen ensimmäiseen neliöön. Sitten siirryt luukkuun, jolla on otsikko Käynnistä-valikon kohteet. Neliöiden lisäksi on iso joukko palloja. Kuten olet huomannut, väkänen neliöön panee ominaisuuden toimimaan. Pallot toimivat toisin. Yhden pallon valinta sulkee muut vaihtoehdot pois.

· Väkänen yläkulman neliöön. Sinulta kysytään, haluatko Järjestelmän valvontatyökalujen näkyvän Kaikki ohjelmat –valikossa ja myös Käynnistä-valikossa vaiko pysyvän kokonaan piilossa. Valitse ensimmäinen. Ohjauspaneelin saat joko linkkinä, valikkona tai piilotettuna. Linkkiä pitää klikata, jotta asiansa saa hoidetuksi. Valikko avautuu viereen, kunhan hiiren nuoli on viety hollille. Tämä asetus oli tuossa edellä ja viittasin siihen jo hiiren esittelyn yhteydessä. Tämä on esimerkki hiiren toiminnasta ilman klikkausta. Tällä ominaisuudella on kääntöpuolensa, kuten asioilla yleensä tuppaa olemaan. Valikon päälle unohtunut hiiren nuoli estää tehokkaasti etenemisen nuolinäppäimillä.

· Väkänen kaikkiin neliöihin. Väkänen myös viimeksi avattujen tiedostojen neliöön sivun alalaidassa. Nyt kun pallottelun periaate on selvä, valitse näin: joka vaihtoehdossa valitse ensimmäinen pallo kolmesta.

· Klikkaa OK sulkeaksesi avaamasi ikkunat.

Äsken tekemäsi valinnat ovat tyypillisiä oman työtavan asioita. Palaa näihin, kun olet saanut hieman käyttökokemusta Windowsista. Kannattaa kokeilla useita vaihtoehtoja.

Mihin vain
Sitten katsotaan, mitä itse Käynnistä-valikosta löytyy. Ensi silmäyksellä tulee vaikutelma, että täältähän pääsee mihin vain. Kokemus vahvistaa tuon vaikutelman oikeaksi.

Käynnistä-valikosta pääsee Omaan tietokoneeseen, Resurssienhallintaan ja Ohjauspaneeliin. Kun Tehtäväpalkki on aina esillä Käynnistä-painikkeen tuntumassa, yhteydet komentokeskuksiin ovat kunnossa. Lisäksi löytyy lista viimeksi käytetyistä ohjelmista ja viimeksi avatuista tiedostoista.



Käynnistä-valikon sisällöstä suuri osa saa esittelyvuoron myöhemmin. Tässä muutamia huomioita ja poimintoja.

Valikon vasemmasta ylänurkasta saat yhteyden internetiin ja myös sähköpostiohjelmaan. Niiden alla on lista viimeksi käytetyistä ohjelmista. Alinna on Kaikki ohjelmat -painike, josta saat listan koneellesi asennetuista ohjelmista. Täältä voit raahata hiiren kakkosella haluamasi ohjelman kuvakkeen Työpöydälle tai jopa Tehtäväpalkkiin.

Suorita
Suorita-valintaikkuna tarjoaa komentorivin, josta voit käynnistää vaikka Pasianssin, jos tiedät ohjelman nimen ja osoitteen. ”Virallinen” seloste tästä valintaikkunasta kuuluu: avaa kansion, tiedoston tai Web-sivun. Web-sivusta huolimatta Suorita-valintaikkuna on kuin muisto menneiltä ajoilta. Muinoin – mikä tietokonealalla tarkoittaa 1980-lukua – tiedoston nimessä sai olla enintään kahdeksan merkkiä ja lisäksi pisteen jälkeen vielä kolmen merkin mittainen tarkenne. Vasta Windows 95 toi mukanaan pitkät tiedostonimet. Eihän ole ollut tapana kirjoitella tiedostojen pitkiä nimirimpsuja. Eikä ole nytkään. Aina löytää oikotien klikata tai näpäyttää nimi jostain. Vaihtoehto Selaa avaa tässä koko tietokoneen rakenteen. Nyt nousee arvoonsa kansiorakenteessa liikkumisen taito. Tottumaton on helposti eksyksissä.

· Kirjoita Suorita-luukkuun Sol ja näppää Enter. Sieltä se Pasianssi suorastaan pongahtaa esiin. Pelaa muutaman hiiriharjoituksen verran ja sulje sitten peli-ikkuna. Miten se löytyi pelkällä nimellä ilman osoitetta? Sol.exe on Windows-kansiossa, kone etsii sieltä, löytyykö käynnistettävää. Nyt siis löytyi. Jos Sol.exe olisi ollut esimerkiksi osoitteessa D:\Pelit\Sol.exe, niin koko osoite olisi tarvittu. Näitä Loistavan Polun reittejä lisäiltiin kauan sitten path-käskyllä varustettuna käynnistystiedosto Autoexec.batiin. Mutta aika entinen ei koskaan enää palaa.

· Syöksy nyt avaraan maailmaan klikkaamalla ensin Suorita-ikkuna auki ja klikkaa sitten Selaa-painiketta. Hissi on tarjona. Voit siirtyä haluamaasi paikkaan ylös tai alas. Jos et tiedä/muista tarvitsemasi ohjelman sijaintia, sitä ei kannata lähteä summanmutikassa täältä etsimään. Avaa Etsi Käynnistä-valikosta ja etsi sieltä. Kun olet löytänyt kaipaamasi, pane osoite muistiin.

Etsi
Tuli jo kurkistetuiksi äsken Etsi-ikkunan suuntaan, mutta nyt katsotaan hieman tarkemmin.

· Avaa Etsi-ikkuna.

Sinua voi hämätä se, että puhun kansioista ja ikkunoista kertomatta erosta niiden välillä. Yritän selvittää. Kansiossa tiedostot ovat varastoituna niin kuin asiakirjat kotona tai työpaikalla riippukansioissa, joista nämä Windowsin kansiot ovatkin saaneet ulkoasunsa. Kansioita niin laatikossa kotona kuin Windowsissakin voidaan järjestää eri tavoin, mutta kansioiden sisällä olevat paperit tai Windowsissa tiedostot saat varsinaisesti käyttöön vain avaamalla kansion ja ottamalla paperin/tiedoston esiin. Windowsissa näitä esille otettuja tiedostoja kutsutaan ikkunoiksi.

Samoin kuin papereita voi olla ilman kansioita, niin voi tiedostojakin. Mutta kun tiedosto avataan käyttöä varten, sen alle ilmestyy ikkuna. Windowsissa kaikki työ tehdään ikkunoissa, jotka avautuvat Työpöydälle.

Samoin kuin Windowsissa aktiivinen ikkuna on päällimmäinen, voit käsitellä päällekkäin olevista papereista vain päällimmäistä. Kun klikkaat Tehtäväpalkista jonkin ikkunan aktiiviseksi, se samalla nousee päällimmäiseksi.

· Aloita poistamalla avustaja käytöstä. Klikkaa listan viimeistä riviä.

· Klikkaa riviä Kaikki tiedostot ja kansiot. Ylimpään, Tiedostonimi tai nimen osa –luukkuun kirjoita Sol.exe. Mitään ei tapahdu! Mikä unohtui? No, Enter. Tuosta Pasianssipelistä näyttää tulleen apu kaikkiin tarpeisiin.

· Nyt näet täsmälleen, missä Sol.exe luuraa. Osoite on kuin onkin Windows-kansiossa, kuten edellä kerroin. Ohjelman nimellä täydennetty osoite on C:\Windows\System32\Sol.exe. Muuten, voit antaa Etsi-komennon jopa tiedostossa esiintyvälle sanalle tai lauseelle. Voi unohtunut tiedosto löytyä näinkin, mutta kyllä sen sanan täytyy olla hyvin erottuva, muuten hukut vastausten tulvaan.

Ohje ja tuki
Windowsin Ohje ja tuki on uusiutunut niin paljon, että siitä alkaa olla suorastaan hyötyä. Windows XP kutsuu itse sitä Ohjeen aiheiden, opetusohjelmien, vianetsinnän ja muiden tukipalvelujen keskukseksi.

Tulostimet ja faksit
Windows XP tunnistaa ja asentaa nykyaikaiset laitteet omin neuvoin. Ongelmia saattaa esiintyä aivan uusimpien laitteiden kanssa. Menneet ovat ne ajat, jolloin tulostimen Dip-kytkimet olivat päivän sana ja laiteasentajan taidon mitta. Ei haikailla noiden aikojen perään.

Moitteen sijaa on siinä, että kaikille laitteille ei koskaan ilmaannu uuden Windowsin ajuria. Käyttäjälle jää vaihtoehdoiksi yrittää selvitä puutteellisilla ajureilla tai päivittää laite eli hankkia uusi.

Että kuka se ajuri on? Ajuri (englanniksi driver, suomeksi väännettynä ”draiveri”) on pieni apuohjelma, joka panee laitteen ominaisuudet toimimaan uudessa tilanteessa, esimerkiksi uuden käyttöjärjestelmän kanssa.

Vasemman laidan pystypalkista näet, mitä muuta Tulostimet ja faksit -ikkuna tarjoaa. Vaikeuksien kohdatessa Tulostuksen vianmääritys auttaa. Klikkaa se auki, niin näet, että se etenee rauhallisesti askel askeleelta. Valitettavasti ennuste on huono, kokemukseni mukaan.

Verkkoympäristöä, omia tiedostoja…
Verkkoyhteydet löytyvät eri paikoista Windows XP:tä. Vaikutelma on vanhastaan tuttu ”sitä sun tätä, siellä sun täällä”. Et kuitenkaan anna sen lannistaa kohti uljaita uusia maailmoja hamuavaa mieltäsi.

Omat tiedostot, Omat kuvatiedostot, Omat musiikkitiedostot. Tämä on täsmällistä, suorastaan esimerkillisen täsmällistä. Takavuosina oli tavallista, että tiedostot joutuivat vähän minne mikäkin, kun Omat tiedostot -kansiota ei ollut lainkaan.

Win XP onkin muka Win 95
Ohjattu sovelluksen yhteensopivuuden tutkiminen vaatii pari selittävää sanaa. Sana ”sovellus” tarkoittaa arkisesti ohjelmaa. ”Yhteensopivuus”-sanalla puolestaan on pitkät perinteet, mikroajassa mitattuna. Termiä käytettiin jo 1980-luvun alussa IBM-PC:n kanssa tai sen tavoin toimivista laitteista. Termi olikin alun perin muodossa IBM-yhteensopiva. Myöhemmin se on jäänyt käyttöön kertoen yleensä toimivuudesta PC-laitteiden kanssa.

Tätä päivää yhteensopivuus on täysiään. Jos jokin ohjelma on sen verran ikääntynyt, että se ei toimi uusien laitteiden kanssa, saat Windows XP:si uskottelemaan olevansa esimerkiksi Windows 95.

· Windows XP osaa siis uskotella itselleen olevansa Win 95, 98 tai ME. Myös NT-puolelta löytyy ehdokkaita: NT 4.0 (Service Pack 5) ja 2000. Ja niin suostuvat monet vanhat ohjelmat pyörimään, vaikka ne varsinaisen Win XP:n kanssa olisivat vallan ihmeessä.

· Operaation hoidat ottamalla ohjelman asennustiedostosta (Install.exe tai Setup.exe) paikallisvalikon ja siitä Ominaisuudet. (Voit joutua aloittamaan ottamalla paikallisvalikon itse ohjelmakansiosta. Klikkaa paikallisvalikosta Avaa.) Sitten valitse välilehti Yhteensopivuus. Voit hoitaa asetusten muutoksen suoraan tältä välilehdeltä. Saat myös halutessasi lisätietoa yhteensopivuus-linkistä. (Linkkihän on sellainen kohta näyttöruudulla, jota klikkaamalla avautuu uusi sivu. Linkin kohdalla hiiren nuoli muuttuu kädeksi. Varma merkki.) Löytäminen on helppoa, sillä välilehden alaosassa vasemmassa laidassa on tarjona lisätietoja yhteensopivuudesta. Sitä kun klikkaat.

Hupaisa ilmiö muuten vanhojen ohjelmien kanssa on, että kun kone on oikein paljon nopeampi sitä alunperin tarkoitettua, ohjelma saattaa yllättäen hidastua oikein tuntuvasti. Ei luulisi.

Itse en ole juuri ahertanut näillä uskottelun markkinoilla, mutta väittävät esimerkiksi vanhoja pelejä pyöritetyn Win XP:ssä todella lukuisia. Se on tavallaan oma maailmansa, kun taikoo ”ikivanhoja” ohjelmia toimintakuntoon.

Tällä ominaisuudella on arvoa, jos haluat käyttää tuttua, vanhanaikaiseksi leimattua ohjelmaa. Tässä ei ole mitään kummallista, uudet ohjelmat eivät suinkaan ole aina vanhoja parempia, vaikka niissä olisi roppakaupalla ”ominaisuuksia”. Yleensä ominaisuudet jäävät käyttämättä.

Jos Microsoft haluaisi varta vasten tuhota MS Word -teksturin markkinat, se liittäisi Windowsin kylkeen vanhan version Wordistä, vaikkapa Word kuutosen! Siinä oli jo kaikki mitä yleensä haluat teksturilta. Juuri tästä syystä Windowsin oheisteksturi WordPad on varsinainen vempula. No, bisnestähän Microsoft on tekemässä. Markkinoita vallataan kilpailijoilta eikä itseltä. Tähän meidän on tyytyminen, mitä nyt välillä käräjöidään siellä sun täällä Microsoftin monopoliaseman käyttämistä vastaan.

· Klikkaa auki Ohjattu sovelluksen yhteensopivuuden tutkiminen -ohjelma. Avautuu Ohje- ja tukipalvelut. Klikkaa Seuraava. Nyt on vuorossa ohjelman paikannus eli sinun tulee prikata ohjelma, jonka haluat saada Windows XP:ssä toimivaksi. Ennuste on yllättävän hyvä. Jatka tutustuaksesi tai sulje.

Järjestelmätyökalut – apua!
Tämän jykevämpää joukkoa on koneelta turha etsiä, Järjestelmätyökalut osoitteessa Käynnistä | Kaikki ohjelmat | Apuohjelmat sopivat kaikenlaiseen Varmuuskopioinnista – jota tarvitset, jos ei muuta ole tarjona – Järjestelmän palauttamiseen, jota tarvitset, kun kone ei enää suostu. Onnistuu se suostuttelu näillä keinoin, mutta ei siihen silti luottaa uskalla. Saatat joutua huomaamaan, että Palautuspisteitä ei riittämiin löydy. Ohjelman automaattisiin pisteluonteihin en kehottaisi liikoja luottamaan. Kaiken lisäksi tämä Järjestelmän palauttaminen vaatii pysyvästi paljon kiintolevytilaa. Silloin kun se toimii, se on aarre.

· Levyn järjestäminen uudelleen auttaa poistamaan tarpeettomat tiedostot kiintolevyltä, kertoo seloste. Käynnistä se ja katso, löytyykö noita tarpeettomia.

· Levyn eheytys eli tiedostojen pirstoutumisen poisto vaatii aikaa ja kärsivällisyyttä. Käynnistä se, niin ohjelma kertoo, tarvitaanko eheytystä.

· Ohjattu tietojen ja asetusten siirtäminen on uutta Windows-tarjontaa. Klikkaa sitä. Siirtää tiedostot ja asetukset toiseen tietokoneeseen, kertoo seloste. Tiedostojen siirto toiseen koneeseen kuuluu väistämättä koneen vaihdon mukanaan tuomiin tehtäviin. Pyydä apua osaavilta. Tämä ohjelma auttaa siirtämisessä. Kaikki Winkut win 95:stä lähtien käyvät. Lisäksi tarvitset nollamodeemikaapelin. Letkusyöttö on hidasta. Helpoimmin tämä tiedosto siirtyy Kotiverkossa, jos sinulla sellainen on. Voit hyvin opetella siirtämisen itsekin, ei siihen mitään mystiikkaa sisälly.

Ajoitetut tehtävät koneesi suorittaa sillä aikaa, kun itse nukut tai olet muuten koneen luota poissa.

Jykevästä nimestään huolimatta Järjestelmätyökalut eivät ole mitenkään erityisen hankalia käyttää. Järjestelmän palauttamista tämä ohje ei koske. Moni muukin tästä sarjasta kuuluu niihin, jotka tulevat käyttöön ongelmien ilmetessä. Ja silloinkin usein vain kokeneen auttajan käyttäminä. Järjestelmätiedot kannattaa katsoa siltä varalta, että niitä joskus tarvitset.

· Käy läpi ohjelma ohjelmalta Järjestelmätyökalujen sisältöselosteet. Siis hiiren nuoli vuorotellen kunkin ohjelman kohdalle, jolloin seloste ilmaantuu näytölle. Ongelman ilmaantuessa saattaa tulla mieleen, että siellähän oli jokin tähän sopiva apuohjelma. Jos tuntuu, että et ongelmasta omin voimin selviä, pyydä apua.

Jos et tiedä mitä tehdä, älä tee mitään
Kun ongelma yllättää, muista aloitteleville shakinpelaajille annettu ohje: istu käsiesi päällä. Tietokoneeseen sovellettuna siis jotain sellaista, että älä ala paniikissa näppäillä ja klikkailla mitä sattuu. Niin ongelma vain pahenee, varsinkaan kun et avun saavuttua paikalle varmastikaan muista tai tiedä, mitä kaikkea tulit tehneeksi. Yleensä aikaa on runsaasti, vaikka vikailmoitus ruudulla ehkä näyttääkin hyvin kiireelliseltä. Jos et tiedä mitä tehdä, älä tee mitään. Hanki osaavaa apua paikalle. Koneesi voi jäädä käyntiin se ”kauhea” ilmoitus ruudulla. Jos et kestä nähdä sitä silmissäsi, sulje näyttö. Älä sulje Windowsia, varsinkaan virtakytkimestä. Ongelmat tuppaavat siitä kasvamaan.

Tietoliikenneyhteydet
Tässä ominaisuus, jota on hehkutettu julkisuudessa. Etätyöpöytäyhteys. Kyllä sen löytää, varsinkin jos tietää, mistä etsiä. Tätä ominaisuutta ei ole Windows XP:n Home- eli kotiversiossa. Ajatus on se, että jättämällä työpaikan tietokoneen käyntiin, voit kotoa ottaa yhteyden työkoneeseesi ja käyttää sen ohjelmia. Tämä saattaa osaltaan viedä kohti kaksivuorotyötä. Sinä teet molemmat vuorot. Toisen palkatta.

Musta aukko
Viimeisimpänä vaan ei vähäisimpänä esittelen tietokoneen ”Mustan Aukon”, Komentorivin. Se on useille tietokoneen käyttäjille kuin avaruuden musta aukko, johon kaikki katoaa.

Tie on lyhyt: Käynnistä | Kaikki ohjelmat | Apuohjelmat | Komentorivi. Mikä huojentavinta: kirjoita exit ja näppää Enter, niin olet taas tutussa ympäristössä.

Mikäli DOS kiinnostaa, hanki käsiisi kirjastosta tai antikvariaatista Petteri Järvisen ”PC-käyttäjän käsikirja” (WSOY). Sinulle avautuu Uljas Vanha Maailma.

Jos DOS-aika on aivan vieras, Komentorivin käyttäminen jää väliin. Komentorivi on nopea, tehokas ja – lähellä. Siihen kannattaisi tutustua, jos ei muuten, niin seikkailuna ja selviämisleikkinä. Nehän ovat niin suosittuja nykyään.

Resurssienhallinta
Outolintu joulupuussa kuin sylvia sypressissä. Käännöskummajainen ja kova ydin. Ei asetuksia vaan asiaa. Ammattikäyttäjän Mekka.

Olihan vuodatus. Yritän avata vähän. Resurssienhallinta on outo käännös englannin sanasta explorer, joka viittaa paitsi tutkimiseen myös mm. tutkimusmatkailijaan. Resurssienhallinta on nimenä kömpelö. Mutta ei auta, sen kanssa on elettävä. Onneksi itse rakenne on toimiva.

Koko kansiorakenne esillä
Resurssienhallinta pitää sisällään koko tietokoneen kansiorakenteen, kuten jo ehdit nähdäkin.

Entisinä aikoina – tietokoneista puheen ollen tarkoittaa 1990-luvulla – Resurssienhallinta näytti rakenteen eli ”puun” niin kuin se on, mitä nyt oli juuret koti taivasta ja latva maassa. Uusimmissa Windowsin versioissa on listan yläpäähän lisätty ilmeisesti selvyyden vuoksi Työpöytä ja Omat tiedostot. Näiden alla on koko kansiorakenne kansio kansiolta.

Kansion asetukset muutetaan muualta, kuten jo tiedätkin, mutta tiukkaa asiaa riittää täälläkin. Windowsia työkseen käyttävät arvostavat Resurssienhallinnan selkeyttä. Toimi varovasti, niin et saa aivan kauheita aikaan. Rakenteen sekoittamisen vaara vaanii. Hetki huolimatonta huiskintaa ja niin olet ongelmien edessä.

Kansion asetukset muutetaan muualta, kuten jo tiedätkin, mutta tiukkaa asiaa riittää täälläkin. Windowsia työkseen käyttävät arvostavat Resurssienhallinnan selkeyttä. Toimi varovasti, niin et saa aivan kauheita aikaan. Rakenteen sekoittamisen vaara vaanii. Hetki huolimatonta huiskintaa ja niin olet ongelmien edessä.

· Klikkaa Käynnistä-painiketta hiiren kakkosella. Paikallisvalikosta valitse Resurssienhallinta. Siinä se taas on. Olet Käynnistä-valikon ikkunassa, jossa on otettu esille Kansiot-painikkeen avulla tiedostojen rakenne eli puu. Olet sinisen palkin merkitsemässä kohdassa. Jos klikkailet plussia miinuksiksi, saat koko puun näkyviin. Muistuttaa viimevuotista myymättä jäänyttä joulukuusta.

· Kun klikkaat jotain kuvaketta, näet sen sisällön ruudun oikealla puoliskolla. Samalla sijaintisi ruudulla päivittyy eli sininen palkki siirtyy uuteen paikkaan.

Leka kouraan ja kimppuun
Ei vaineskaan. Herkällä kädellä nämäkin hommat tulevat parhaiten hoidetuksi.

Työvälineiksi on valittavissa vanhat tutut: näppis ja hiiri. Jos et ole hiirivirtuoosi, sinun kannattaa käyttää näppistä varsinaiseen siirto-operaatioon. Sen verran kinkkistä tämä Resurssienhallinnan muokkaaminen on. Itsekin olen takavuosina huiskinut hiiren kanssa tuhoisin seurauksin. Kun on itse tehnyt kaikki virheet, tietää, mistä kannattaa varoittaa.



Rakennustyömaaksi valitset itse tekemäsi kansiorakenteen pätkän ja siitäkin vain ensimmäisen osan, johon kuuluvat kansiot 1, 11, 111, 112, 12, 121 ja 122. Tärkeintä tässä on saada käsitys kansiorakenteesta. Siihen pieni määrä kansioita sopii paremmin kuin suuri. Voit keskittyä olennaiseen. Ja se olennainen on nyt kansioiden kopioimista tai siirtämistä sijainnista toiseen.

· Klikkaa kaikki plussat auki kansiosta 1. Saat esiin edellä luetellut kansiot. Tämä hoituu hiirellä hyvin. Samoin seuraava: klikkaa aktiiviseksi kansio 122. Sen nimen päälle tulee väripalkki merkiksi aktiivisuudesta. Tarkoitus on kopioida tuo kansio kansioon 1. Nyt voisit tietenkin raahata kansion hiiren kakkosella kansion 1 päälle ja antaa kysyttäessä kopiointikäskyn. Varminta on 122:n ollessa aktiivinen näpätä Ctrl+c, joka kopioi kansion 122 niin sanotulle leikepöydälle, jota et kyllä näe, mutta siellä se kuitenkin on. Sen olemassaolosta saat vahvistuksen aktivoimalla kansion 1 ja näppäämällä Ctrl+v eli Liitä-käskyllä. Samaan porukkaan kuuluu vielä kolmaskin, nimittäin Ctrl+x eli leikkaa. Tämän monikäyttöisen kolmikon toimiin kannattaa perehtyä, siitä on jatkossa paljon hyötyä.

Kopioinnin onnistumisesta kertoo ruudun oikealle puolelle kansioiden 11 ja 12 seuraan ilmestynyt kansio 122. Se kuuluu tähän joukkoon, koska kopioit sen ykköskansioon, jossa ennestään olivat kansiot 11 ja 12. Nuo kaikki – siis kansiot 11, 12 ja 122 kolme ovat samalla tasolla, minkä näet myös vasemman laidan puusta. Kansio 122 on myös toisessa paikassa eli kansiossa 12, josta kopioit sen kansioon 1. Jos olisit kopioinnin asemesta siirtänyt kansion 122, se ei enää olisi lainkaan kansiossa 12, tietenkään. Tämä kansioiden siirtely saattaa tuntua henkimaailman hommilta, mutta käytännössä pari kertaa tehtynä on aivan helppoa.

· Siirrä kansio 11 kansioon 12. Toimenpide on sama kuin edellä. Aktivoi siis kansio 11 ja näppää Ctrl+x. Sitten klikkaa kansio 12 aktiiviseksi ja näppää Ctrl+v. Sinne se ilmestyy kansioon 12.

Olet varmaan jo huomannutkin, että kansiota 122 on peräti kaksi kappaletta. Tämä on seurausta siitä, että kopioit 122:n kansioon 1. Sen tuloksena sinulla on kaksi 122:sta. Samalla nimellä voi olla kaksi tai useampiakin kansioita, mutta ei samassa osoitteessa. Teepä pieni koe tämän varmistamiseksi.

· Yritä kopioida kansio 122 kansioon 12, jossa ovat kansiot 11 (äsken siirrettynä) ja kansiot 121 ja 122. Kun annat kysyttäessä kopiointikäskyn, ohjelma pyytää vahvistusta kansion korvaamiseen, koska ”tässä kansiossa on jo kansio 122”.

· Nyt muutat kansion 1 nimen. Klikkaa kansio 1 aktiiviseksi. Sitten näppäät toimintonäppäinten riviltä F2. Nyt kansion 1 nimi muuttuu eri näköiseksi ja sen perässä näkyy vilkku. Voit nyt antaa kansiolle 1 uuden nimen. Kirjoita nimeksi vaikkapa qwerty. Lopuksi vahvista nimenmuutos näppäämällä Enter.

· Etsi qwerty-niminen kansiosi, se nimittäin vaihtoi nimenmuutoksen yhteydessä paikkaa aakkosten mukaiseksi. Tietokoneaakkosissa ensin tulevat numerot, sitten vasta kirjaimet.

Kutistaja
Kun olet aikasi klikkaillut Tiedon Puun oksia auki ja kiinni, täytyy kertoa, että on siihen helppokin tapa. Tuo salainen ase on paikallisvalikko. Sen saa jokaiselta Resurssienhallinnan sivulta ja kunkin paikallisvalikon ylimpänä on joko Laajenna tai Kutista. Kerralla hoituvat kaikki yhden oksan plussat tai miinukset.

· Poista paikallisvalikon avulla kaikki miinukset Tiedon Puusta. Huomaat, että jäljelle jää itse tekemäsi rakenne eli kansiot 2, 3 ja qwerty sekä Resurssienhallinan perusrivi: Työpöytä, Omat tiedostot, Oma tietokone, Verkkoympäristö ja Roskakori.

Oma tietokone
Täällä on kaikki. Tiedostot, kiintolevyasemat, cd-asemat, dvd-asemat, levykeasemat…

Yksi varoituksen sana ennen kuin lähdet kiipeilemään kansiorakenteessa: toisin kuin Resurssienhallinnassa, täällä ei ole helppoa säilyttää selvää käsitystä siitä, missä kulloinkin olet menossa, millä tasolla, ”korkeudella”, liikut.



· Alkutoimet ovat: Käynnistä | Oma tietokone | Kiintolevy C. Avautuu ikkuna, josta löytyy yleensä Windows-kansio, kaikista kansioista keskeisin. Sitä ei kannata lähteä ilman korkeampaa oppia edes selailemaan. Sama koskee – ja vielä ehdottomammin – Windowsin Registryä eli Rekisteriä. Sitä kun hetken vapaalla kädellä muotoilee, kone ei enää käynnistykään. Muutosten tekeminen on helppoa, vahinkojen korjaaminen vaikeaa.

Paikka kuin paikka – ei toki!
C:ltä löytyvät yleensä myös kansiot Documents and Settings ja Program Files. Dokumenteistä ja asetuksista johtaa suora tie Työpöydälle asti. Program Files taas sisältää ohjelmia. Kun haluat päästä eroon jostakin ohjelmasta, älä poista sitä täältä. Täältä poistettujen ohjelmien asennustiedostot jäävät koneellesi. Kertyy ajan mittaan turhaa painolastia. Ohjelmien poistamiseen on varattu paikka Ohjauspaneelissa, jossa usein jopa asennustiedostot saa pois saman tien. Tämä ei ole mitenkään varmaa, joten jos purkuohjelma ilmoittaa, ettei joitakin tiedostoja ole saatu poistetuksi, älä ole milläsikään. Minkäs sille voi.

· Saat pujottelutehtävän: klikkaile tiesi Työpöydältä Työpöydälle. Aivan alusta asti: Käynnistä |Oma tietokone | Kiintolevyasema C | Documents and Settings | (Oma kansiosi) | Työpöytä. Ennen Työpöytää osoiterimssussa on sulkumerkeissä Oma kansiosi. Tämä merkintä tarkoittaa, että klikkaat omalla nimelläsi tai tunnuksellasi varustettua kansiota. Jos käytät nimeä Mussu, valitset Mussun kansion. Samassa ikkunassa Työpöytä-kansion kanssa on suosikkiohjelmiesi keltainen tähti. Ei tähtiä taivaalla aina näy, ne loistavat yöllä vaan, runoili aikanaan BB (äh, enhän minä sitä BB:tä tarkoita). Tämä tähti on toista maata, se loistaa öin ja päivin.

Työpöytä on Työpöydällä. Tuntuuko vaikealta? Jos yrittäisit jonkin toisen kansion kanssa samaa päällekkäisyyttä, saisit ohjelmalta virheilmoituksen. Mutta Työpöytäpä esiintyykin kaksin kappalein Resurssienhallinnassa. Sieltä ne Tiedon Puusta löytyvät molemmat. Katso vaikka. Resurssienhallintaanhan pääset klikkaamalla hiiren kakkosella Käynnistä-painiketta.

· Sulje avaamasi ikkunat katseltuasi aikasi Työpöydän sisältöä näin ”toisessa polvessa”.

Mitä muuta?
Näinkin voi käydä: Tiedät, että koneessasi on yksi kiintolevy. Oma tietokone näyttää kahta levyä. Kumpi on oikeassa? Sinä olet. Oma tietokone näyttää omina aseminaan jaetun kiintolevyn kaikki partitiot. Älä siis usko silmiäsi. Kuvakkeiden määrä ei muuten olisi niin kohtalokas, mutta jos varmuuskopioit tärkeitä tiedostojasi ”turvaan” C-asemalta D-asemalle, niin C-levyn rikkoutuessa menee siinä hötäkässä myös D, jos se on fyysisesti yhtä ja samaa levyä. No, tältä ongelmalta vältyt, jos teet varmuuskopiot aina koneesta irti saatavaan massamuistiin, kuten levykkeille ja sen sellaisille.

Vanha kunnon levyke- eli korppuasemakin löytyy. Levyke oli aikoinaan keskeisessä roolissa. 720-kilotavun asema katosi markkinoilta 1,4-megaisen tultua ja 2,8-megainen ei koskaan merkittävään asemaan noussutkaan. Niin se oli sitten 1,4-megainen. Uudet ohjelmat tulivat levykkeillä, joita saattoi kertyä kymmenittäin yhden ainoan ohjelman asentamiseksi. Nyt se on jo mennyttä aikaa. Korpun korvaajiksi tarjoutujia on ollut ja on monta. Mutta standardiksi ei ole yltänyt yksikään.

Jos oikein tylysti sanon, niin Oma tietokone on varsin viraton paikka. Onhan se havainnollinen, toki. Mutta näppärämmin hommat hoituvat muissa komentokeskuksissa, erityisesti Resurssienhallinnassa, johon pääsee myös Käynnistä | Kaikki ohjelmat |Apuohjelmat | Resurssienhallinta. Tämä on jälleen niitä oman työtavan asioita, joista ei muiden parane käydä sinua neuvomaan.

· Katso Näytä-valikosta, millä kaikilla tavoilla Oma tietokone -ikkunan kuvakkeet ja tiedot saadaan esille. Esimerkiksi Luettelo ja tiedot näyttää kiintolevyn koon ja jäljellä olevan käyttämättömän tilan. Kun vielä järjestät kuvakkeet Tyypin mukaan ja Näytät ryhmissä, niin on selkeyttä ja on sanomaa.

Ohjauspaneeli
Tässä Windows XP:n tekijät ovat valinneet muutoksen muutoksen vuoksi. Perinteisen näkymän korvannut luokiteltu näkymä ei anna juuri mitään lisää, vaan rasittaa käyttäjää yhdellä ylimääräisellä mutkalla. Luokiteltu Ohjauspaneeli tarjoaa yhdeksän kuvaketta, joita klikkaamalla saat esiin perinteisiä kuvakkeita ryhmissä. Selvästi havainnollisempaa on ottaa kaikki Ohjauspaneelin pari tusinaa kuvaketta kerralla ruudulle. Makuasia tämäkin toki on.



Valitse luokka
Ohjauspaneeliin pääset monesta kohtaa Windows XP:tä. Tässä:

- Käynnistä | Ohjauspaneeli

- Käynnistä (kakkosella) | Resurssienhallinta | Ohjauspaneeli

- Käynnistä | Oma tietokone | Ohjauspaneeli

Jotta tietäisit mitkä ovat vaihtoehdot, sinun kannattaa tutustua kumpaankin versioon. Katso ensin uusi, luokiteltu Ohjauspaneeli.

·Klikkaa tiesi Ohjauspaneeliin. Jos Yhdeksän yläpuolella on teksti //Valitse luokka//, olet siellä missä pitääkin. Jos taas ruudulle tunkee pari tusinaa kuvaketta, olet edellä aikaasi. Klikkaa siinä tapauksessa vasemman laidan palkista //Vaihda luokiteltuun näkymään.//

Ensi alkuun ihmettelet, mitä pitäisi tehdä. Luokat on nimetty valinnan helpottamiseksi. Toisinkin voi käydä. Se luokka, jonka tunnuksena on kaksi pallopäistä, kasvotonta ihmishahmoa, ei nimestään huolimatta puhu pankkitileistä, tilistä eli palkasta, tilin tekemisestä tai tilinpidosta. Luokan nimeksi sopisi yksinkertaisesti Käyttäjät, koska kyseisellä luokalla ei ole kerrassaan mitään tekemistä sen kanssa, mitä suomenkielessä kutsutaan tiliksi.

Luokiteltu näkymä alkaa huolettomasti ulkonäöstä, mutta ei aikaakaan, niin ollaan jo pyörätuolissa! Mennään läpi kaikki yhdeksän.

Ulkoasu ja teemat
Neljästä nuolesta vain alin, //Vaihda näytön tarkkuus//, on täyttä asiaa, muut ovat eritasoisia meikkauksia.

Ohjauspaneelin kuvakkeista on tarjona kolme. Niistä //Kansion asetukset// saat myös Oma tietokone -ikkunan valikkoriviltä. Ohjauspaneelin //Kansion asetukset// eivät valitettavasti ulotu kaikkiin kansioihin, niin kuin Oma tietokone -ikkunan valikkoriviltä löytyvä versio tekee.

//Tehtäväpalkki// ja //Käynnistä-valikko// löytyy myös, kun otat hiiren kakkosella paikallisvalikon Tehtäväpalkista.

Näyttö-kuvake avaa //Ominaisuudet//: Näyttö -ikkunan, jonka löydät myös Työpöydän paikallisvalikosta, alin rivi, //Ominaisuudet//.

Tässä oli sinulle Windows XP:tä kyllin. Sitä sun tätä sieltä sun täältä. Varsinaista hajasijoitusta.

Verkko- ja Internet -yhteydet
·Kiinni heti ensimmäiseen nuoleen //Asenna Internet-yhteys//… Tarjona on //Ohjattu verkkoyhteyden muodostaminen// ja sen ensi riviltä //Muodosta Internet-yhteys//.

·//Ohjattu verkkoyhteyden muodostaminen// tarjoaa //Valitse palveluntarjoaja luettelosta//. Lupaavaa, vai mitä? Mitään järjellistä luetteloa et valitettavasti tule näkemään. Ainoa tarjokas on //MSN-Internet-yhteys// ja merkintä ”vain USA” karkottaa turhat haaveet. Kun sitten hyväksyt ainoan muun mahdollisuuden, //Valitse toinen palveluntarjoaja luettelosta//, lennät komeassa kaaressa ulos koko asennusohjelmasta näkemättä vilaustakaan mistään listasta. Hupia riittää, kun Internetyhteyttä asentaa.

Windowsin Internetyhteyden asetukset ovat pahimmillaan melkoista karusellia. //Ohjattu verkkoyhteyden muodostaminen// löytyy helposti, mutta jos menestyksesi sen kanssa ei hurmaa, olisivat hyvät neuvot kullan arvoisia. Niitä ei tuputetakaan kaikkialta. Oikeita paikkoja joutuu etsimään. Sitten annetaan tietoja ja kokeillaan, josko nyt toimisi. Jos ei toimi, etsitään lisää paikkoja, joissa voisi ratkaisevat tiedot koneelle antaa. Missään ei tietystikään kerrota, mitä tietoja vielä puuttuu ja mihin ne täytyy antaa. Ohjattu Windowsin nettiasennus on mitä sattuu, kaikenkattavuudesta ei puhettakaan. Ja mihinkä se nyt hukkasi modeemin, vastahan se kertoi modeemin toimivan!

Tälle sotkulle on yksinkertainen selitys. Ominaisuus kaikkinensa on käännetty suomeksi piittaamatta siitä, mikä osa voi täällä toimia, mikä ei. Kun kokemuksesta viisastuneena yrität uudelleen, et enää lankea noihin sudenkuoppiin ja mahdollisuutesi paranevat.

Myös kotiverkon asennus syntyy tästä.

Jos sinulla jo on toimiva nettiyhteys, voit panna kätesi kyynärpäitä myöten ristiin. Keskity vaikka pohtimaan sitä, pitääkö kirjoittaa Internet vai internet. Siis isolla vai pienellä iillä? Ratkaisu on helppo, kun käyttää isoa iitä silloin kun on kyse tietystä ominaisuudesta, kuten edellä //MSN-Internet-yhteys.//

Lisää tai poista sovellus
Tämä ”luokka” on yksi yhteen Ohjauspaneelin perinteisen näkymän kuvake eli se ei tuo esiin muita kuvakkeita.

Tämä on se paikka, missä aina ensiksi yrität poistaa toimimattoman tai tarpeettomaksi käyneen ohjelman. Voit myös lisätä tai poistaa Windows XP:n osia asentamatta käyttistä kokonaan uudelleen.



Äänet, puhe ja äänilaitteet
Otsikon sanojen järjestyksestä poiketen tässä tarjotaan kahta Ohjauspaneelin kuvaketta: //Puhe// sekä //Äänet ja äänilaitteet.//

//Puhe// on kyllä varsinaista molotusta, aivan kuin peruna suussa esitettyä. Saahan siitä selvän silti. Ominaisuudelle ei ole juuri käyttöä keksitty. Kunhan roikkuu siinä muiden mukana.

//Äänet ja äänilaitteet// on toista maata. //Ominaisuudet: äänet ja äänilaitteet -//ikkunassa näet äänikorttisi nimen ja voit kaikkiaan viidellä välilehdellä muuttaa koneesi ääniasetuksia. Jos esimerkiksi välilehdeltä //Oletukset// klikkaat //Äänen toisto// | //Lisäasetukset,// pääset //Äänen lisäominaisuudet// -valintaikkunassa valitsemaan kaiutinmalliksi vaikkapa //Stereokuulokkeet.//

Suorituskyky ja ylläpito
Tuhtia tavaraa kaikki tyynni. Tunnelma tosin lässähtää hieman, kun huomaat, että ensimmäinen nuoli //Näytä perustietoja tietokoneesta// ja hieman alempaa löytyvä //Järjestelmä//-kuvake avaavat täsmälleen saman //Ominaisuudet: Järjestelmä// -valintaikkunan. Toisaalta tämä vain vahvistaa Windows XP:n linjaa: sitä sun tätä sieltä sun täältä.

·//Ominaisuudet: Järjestelmä// -valintaikkunassa on peräti seitsemän välilehteä. Käy kaikilla katsomassa, mistä on kysymys. //Aloita Automaattiset päivitykset// -välilehdeltä. Mikäli sinulla ei jo ole jokin Windows XP:n automaattisista päivityksistä käytössä, niin tee itsellesi palvelus: valitse yksi kolmesta vaihtoehdosta nyt heti. Jos nettiyhteytesi on hidas modeemi, valitse ensimmäinen pallo. Jos taas nettiyhteytesi on nopea laajakaista, valitse toinen pallo. Jos laajakaistayhteytesi on käytössä joka päivä tiettyyn aikaan, voit valita kolmannen pallon, joskin selviät hyvin myös kakkosella. Siirtyessäsi eteenpäin muista panna väkänen ruutuun.

·Avaa //Laitteisto//-välilehti. Klikkaa //Laitehallinta//-painiketta. Välilehdellä näet koko laitteistosi. Klikkaa kaikki plussat miinuksiksi. Kun aktivoit laitteen nimen, voit klikata //Ominaisuudet Toiminto//-valikossa. Saat lisää tietoa laitteista ja niiden toiminnasta. Tähän //Laitehallinta//-listaan kertyvät tiedot laitteiden toimintahäiriöistä. Jos tökkii, käy katsomassa täältä. //Ohje ja tukipalvelut// tarjoaa //Vianmääritystä//. Voi se auttaakin.

·Edelleen //Laitteisto//-välilehdellä. //Ohjattu laitteen lisääminen// tuottaa usein pettymyksen. Jos Windows XP ei saa asennetuksi jotain laitetta käynnistyksessä, huolia on tiedossa, ellei sinulla ole ajuria laitteellesi. Vanhoille laitteille ei usein ole. Eikä tule.

·Siirry //Järjestelmän palauttaminen// -välilehdelle. Jos haluat säästää kiintolevytilaa, voit panna väkäsen ruutuun //Poista järjestelmän palauttaminen// käytöstä kaikissa asemissa. Jos kiintolevytilaa on riittävästi, voit hyvin pitää ominaisuuden päällä. Välilehden puolivälistä alkaa koneessasi olevien kiintolevyasemien lista. Voit määrätä kullekin levylle oman ylärajan tilankäytölle. Aktivoi aseman nimi ja klikkaa //Asetukset//. Liukusäädintä voit vaikka raahata pitkin kiskoa.

·Klikkaa auki //Etäkäyttö//. //Etätuki// on tarkoittaa mahdollisuutta käyttää tietokonetta toiselta tietokoneelta. Jos esimerkiksi tuttavasi ei selviä jostain ongelmasta, hän voi esittää koneeltaan //Etätukipyynnön//. Etätuki voi paitsi nähdä toisen tietokoneen näytön, myös käyttää hiirtä ja näppistä. //Lisäasetukset//-painikkeella pääset valitsemaan, miten pitkään etäkäyttö on voimassa. Aika vaihtelee yhdestä minuutista 99 päivään. Jos käytät tätä ominaisuutta, älä valitse liian lyhyttä aikaa. Muistathan, että tietokoneen kanssa tuhraantuu aikaa yleensä paljon ajateltua pidempään. Tämä ominaisuus on tarpeen. Voit tietenkin yrittää vanhaan tapaan antaa neuvoja puhelimen avulla. Puhelimitse annetussa ohjauksessa ovat hermot koetuksella. Linjan molemmissa päissä. On kuin peruuttaisi perävaunullista rekka-autoa.

Tulostimet ja muut laitteet
Tässä Windows XP tarjoaa peräti kuutta Ohjauspaneelin kuvaketta.

· Klikkaa hiiren ykkösellä //Hiiri//-kuvaketta. Välilehdillä on tärkeää asiaa ja huuhaata.

//Vaihda painikkeiden paikkaa keskenään Painikkeet//-välilehdellä tekee ykkösestä kakkosen ja vasemmasta oikean. Tämä on vasenkätisille helpotus. Jos muutat hiiren kätisyyden, huomaa, että ohjeet annetaan oletusasetuksen mukaan.



//Kaksoisnapsautuksen nopeus// viittaa tuplaklikkaukseen. Voit valita liukusäätimellä, millä nopeudella tuplan jälkimmäinen klikkaus tulkitaan vielä osaksi kokonaisuutta eli tuplaa. Sopivan asetuksen löytääksesi kokeile avaamalla ja sulkemalla viereistä kansiota. Tässä vielä kerran: klikkaa aina kuvaketta, älä sen tekstiä. Jos tuplasi sattuu jäämään hitaaksi, olet yht’äkkiä muuttamassa kuvakkeen nimeä tarkoittamatta.

//Osoittimet-// välilehti tarjoaa toisen näköisiä hiiriosoittimia rummusta dinosauruksiin. Valikoima-luukusta saat vaihtoehdot nähtäville klikkaamalla alaspäin osoittavaa nuolenkärkeä. Osoittimen varjonkin saat mukaan kuvaan.

//Osoittimen asetukset//-välilehdellä voit säätää osoittimen liikkumisnopeutta ja parantaa sen tarkkuutta. Kovin nopea hiiren liike ruudulla vaikeuttaa tarkkuutta. Etsi itsellesi sopiva nopeus.

//Kohdistaminen// tarjoaa mahdollisuuden saada hiiren osoitin siirtymään automaattisesti oletuspainikkeeseen valintaikkunoissa. Windows XP siis valitsee ennalta painikkeen, jota todennäköisesti tulet klikkaamaan. Tämä lisää sujuvuutta, kunhan et klikkaile painikkeita lukematta niiden merkitystä. Se johtaa sekaannukseen.

Tässä kuuden kuvakkeen luokassa voit kiertää vapaasti omin päin. Tähänastisella kokemuksellasi selviät hyvin. Jos menee punainen lanka pahasti solmuun, niin poishan aina pääsee. Useinkin peruuttamalla samaa tietä, mitä on tullut.

Käyttäjätilit
Tämä on niitä uuden luokkajaon kummallisuuksia. Vanhan ”näkymän” kuvakkeesta on tehty kokonainen uusi luokka, joka sisältää sen yhden kuvakkeen! Selviät uuden käyttäjän luomisesta tai poistamisesta helposti, kunhan et pysähdy miettimään ”tiliä”. Ole niin kuin koko sanaa ei olisikaan.

Jos käyttöä ei kovin paljon ole, selviää hyvin yhdellä käyttäjätilillä. Pääset hieman helpommalla. Ei tarvitse joka käynnistyksellä klikata omaa kuvakettaan. Jos suojaa kaipaat ”salaisuuksillesi”, muista että tämä suoja on vain näennäinen. Kotioloissa tuskin sillä on niin väliä.

Päivämäärä-, aika-, kieli- ja alueasetukset
· Muu on selvää pässinlihaa, mutta yksi yllätys odottaa. //Päivämäärä ja aika// -kuvakkeen klikkauksella pääset valintaikkunaan //Ominaisuudet: Päivämäärä ja aika//. Siellä välilehdellä Internet-aika voit saada mikrosi näyttämään oikeaa aikaa. Tuntuu hieman hassulta, vai? Tietokonetta pidetään täsmällisenä ja luotettavanakin, yleensä. Kelloksi tietokonetta ei kuitenkaan ole suunniteltu. Niinpä se käy omaan tahtiinsa. Mutta nyt saat koneesi ohjatuksi oikeaan aikaan. Tarjona on kaksi vaihtoehtoista aikapalvelinta: Microsoftin ja USA:n liittohallituksen. Valitse jompikumpi ja klikkaa OK. Aikapalvelin tarkistaa tietokoneesi kellon viikon välein. Palvelu on maksuton.

Helppokäyttötoiminnot
Klikkaa //Helppokäyttötoiminnot.// Avautuu samanniminen valintaikkuna. Välilehtiä viisi.

Tämä nyt on yksilöllistä, jos mikä. Mikäli haluat jotain tarjotuista käyttää, saat asian hoidetuksi helposti. Nämä menevät ilman kommervenkkejä.

Vanhaan malliin
Uusi luokkajako on mielestäni luokaton. Pari tusinaa kuvaketta mahtuu ruudulle yhtä aikaakin. Valinta on helppo, koska kuvakkeet on nimetty selkeästi.

Tulet mitä todennäköisemmin käyttämään vain muutamaa kuvaketta. Veikkaan, että tälle listalle pääsee ainakin //Internet-asetukset// -valintaikkuna //Yleiset-//välilehdeltä ja siinä nimenomaan mahdollisuus asettaa //kotisivuksesi// nopeimmin avautuva tyhjä sivu eli //about:blank.//



Ehkä käyntejä Ohjauspaneelissa aiheuttavat myös tyhjennysoperaatiot kohteissa Yleiset | Väliaikaiset Internet-tiedostot ja Sivuhistoria. Edellisessä voit tyhjentää evästeet, jos niitä on kertynyt liikaa. Evästeet kulkevat nimellä Cookies. Nämä ”keksit” tai ”piparit” ovat varsinaista kuivatavaraa, pieniä tiedostoja, jotka tallentavat käyntisi ja helpottavat saman sivun seuraavaa avaamista. Jälkimmäisessä taas voit poistaa koko Sivuhistorian eli lokitiedoston viimeksi käymistäsi www-sivuista.

Edelleen käytössä lienee usein //Lisää tai poista sovellus// ja myös //Käyttäjätilit//, jotka muuttuvat usein, jos koneen käyttäjinä on nuorisoa. Siinä vaihtuu käyttäjän lempinimi ja tunnistekuvakekin.

//Järjestelmä | Laitteisto | Laitehallinta// tarjoaa listan laitteista. Sitä tarvitaan, mikäli ongelmia ilmenee. Mikäli koneesi toimii moitteitta, ei ole tarvettakaan alituiseen käpäillä asetuksia.

Tehtäväpalkki
Vähän mutta hyvää. Sieltä saat vain välttämättömimmän, mutta nopeasti.

Laidasta laitaan yli koko näytön ulottuvassa Tehtäväpalkissa on neljä osaa:

1. Käynnistä-painike vasemmanpuoleisessa päässä

2. Pikakäynnistys heti Käynnistä-painikkeen oikealla puolella.

3. Avattujen ikkunoiden painikkeet.

4. Ilmoitusalue palkin oikeanpuoleisessa päässä.

Käynnistä-painikkeesta oli jo puhetta, samoin avattujen ikkunoiden aukiolosta ja painikkeista palkilla. Myös Pikakäynnistys on ollut esillä. Aivan uutta on Ilmoitusalue.

Pikakäynnistys, vielä kerran
Käsittelin jo ohimennen Pikakäynnistystä, mutta käydäänpä sen kimppuun vielä. Voit nähdä oletko käytännössä oppinut jotain. Tuntuuko asia tutulta? Kun käytät Windows XP:tä, opit pian itse arvioimaan, miten haluat minkäkin asian hoitaa. Sitä ei kukaan tule sinun puolestasi päättämään. Opiskelun etuna on, että saat valinnanvaraa sen sijaan, että yrittäisit edetä käsikopelolla aivan omin päin. Moni uskoo sillä lailla selviävänsä, mutta ei useinkaan tule edes tietämään, mistä kaikista ominaisuuksista käyttäjä voi valita itselleen sopivat.

Siis vuorossa on Pikakäynnistys, uusintana yleisön pyynnöstä.

Kertaklikkauksella käynnistät minkä tahansa Pikakäynnistyksen alueelle raahaamasi ohjelman. Pikakäynnistys on hyvin käytännöllinen ominaisuus. Ruudulla saa olla vaikka kuinka monta ikkunaa avattuna ja Pikakäynnistys on silti näkyvissä ja käytettävissä. Sen käyttöön saaminen on tehty hieman mutkikkaaksi, mutta onnistuuhan se, kuten muistat.

· Ota hiiren kakkosella Tehtäväpalkin paikallisvalikko. Jos Lukitse tehtäväpalkki -rivillä on väkänen, klikkaa se pois. Tämä ei vielä riitä. Pikakäynnistys pysyy hiljaisena ja autiona. Ota vielä Tehtäväpalkista paikallisvalikko ja siitä alin rivi, Ominaisuudet. Avautuu valintaikkuna Ominaisuudet: Tehtäväpalkki ja Käynnistä-valikko.



· Tehtäväpalkin Ulkonäkö antaa viisi kohtaa valittavaksesi. Tässä vaiheessa valitse kolme viimeistä viidestä. Siinä se menee Pikakäynnistyskin otsikolla Näytä pikakäynnistys. Entä mistä tiedät, että kuvakkeita voi saada tehtäväpalkkiin ja että operaation nimeksi on annettu Pikakäynnistys. Jos ei muuten, niin perimätietona muilta käyttäjiltä.

· Pikakäynnistykseen voit itse vetää hiiren kakkosella eniten käyttämiesi ohjelmien ja laitteiden linkit, linkkejä ne nimittäin ovat, vaikka alakulman vinoa nuolta ei näykään. Kun raahatessa pysäköintikieltoa muistuttava merkki vaihtuu mustaksi pystyviivaksi, olet perillä. Laske irti ja sillä hyvä. Jos jotenkin pääsee lipsahtamaan, ota uusiksi. Sitkeydellä ylität lopulta ylittämättömiltäkin tuntuneet ongelmat. Mutta ennen kuin lasket kaikkein sitkeimmän minäsi irti, kysy neuvoa ongelmaasi. Voit päästä hyvinkin vähällä ja säästää sitkeytesi seuraavaan kertaan, joka kyllä aikanaan ilmaantuu. Tuossa edellä mainitsin laitteet ohjelmien ohella. Itse olen raahannut Pikakäynnistykseen korppuaseman, kiintolevyasemat sekä romppuasemat. liikkuminen niiden välillä käy todella sujuvasti – vain Resurssienhallinta ylittää sen.

Pikakäynnistykseen tulee vetäneeksi niin paljon kuvakkeita, että ne eivät mahdu niille varattuun tilaan. Mutta ei hätää, tila venyy. Tartu taustanvärisestä pystypalkista tuplanuolella ja vedä tilaa lisää.

Mitä tarkoittaa Tuplanuoli ja miten sen saa käyttöön? Muistele ikkunoiden käyttöä. Vastaus myöhemmin.

Avatut ikkunat käyttävät Tehtäväpalkista kaiken jäljellä olevan tilan. Ne ahdetaan ryhmiin ja nimiä lyhennetään. Tämä sullominen tapahtuu automaattisesti, sinun osaksesi on jätetty kaiken ahtamisen ihmettely. Tilaa kun ei ole enempää, kuin ruudulla on leveyttä. Vaikuttaa itsestään selvältä, mutta ei ole edes totta. Tilaa on nimittäin saatavissa käyttöön myös korkeussuunnassa. Tässä tulee taas kysytty Tuplanuoli. Nyt ohjeen kera. Vie hiiren nuoli Tehtäväpalkin yläreunan kohdalle, niin se muuttuu tuplanuoleksi. Kun silloin painat hiiren ykkösen pohjaan, voit vetää lisää tilaa Tehtäväpalkkiin.

Ilmoitusalue ja Tehtävienhallinta
Ilmoitusalue on toinen Tehtäväpalkkiin liittyvä nimitys Pikakäynnistyksen lisäksi, joka vaan pitää tietää. Sitä ei välttämättä itse keksisi. Yleensä aina esillä olevana Ilmoitusalue on mainio paikka, jossa tulee nähdyksi. Siksi sinne tuppaa kuvaketta jos jonkin näköistä.

Tehtävienhallinta kuulostaa kovin tekniseltä, mitä se todellisuudessakin toki on. Paitsi Tehtäväpalkin paikallisvalikosta, saat sen esiin aina komennolla Control + Alt + Delete, siis tuolla takavuosien – ja vanhojen Winkkuversioiden – mahtikäskyllä. Se käynnisti uudelleen koneen, joka oli mennyt juntturaan. Nyt kun Windows XP:ssä luulet käyneen yhtä kamalasti ja siksi yrität tietämisen tuskast’ pois Control + Alt + Delete -komennolla, saatkin ruudulle Windows Tehtävienhallinta -ikkunan, joka ratkaisee ongelmasi rauhanomaisesti. Jos jonkin ohjelman Tila-sarakkeessa lukee Ei vastaa, se tarkoittaa, että ohjelma on kaatunut. Päästäksesi eroon tästä painolastista klikkaa se Tehtävä-sarakkeessa aktiiviseksi ja klikkaa sitten Lopeta tehtävä. Samasta ikkunasta näet suoritinkäytön prosentteina täydestä tehosta. Siellä se useinkin huitelee yksinumeroisten puolella, kovin harvoin vimmastuen edes lähimainkaan täyteen laukkaan. Näin minulla. Entä sinulla?

Vielä yksi asia Tehtäväpalkin paikallisvalikosta. Sieltä löytyy kolmikko Limittäin, Allekkain, Vierekkäin ja vielä neljäs Muskettisoturi Näytä työpöytä. Tuon kolmikon maailmaan olet jo kurkistanut Limittäin-komennolla. Vierekkäin ja Allekkain ovat samanhenkisiä ikkunoiden järjestelykomentoja. Joukkueen neljäs on toista maata. Komennolla Näytä työpöytä saat hetkessä yli äyräittensä pursuvan Työpöydän tyhjäksi eli ikkunat lakaistua maton alle. Mattona tässä toimii Tehtäväpalkki. Tikkataulua muistuttavan Näytä työpöytä -kuvakkeen löydät Pikakäynnistyksestä. Muista tämä, jos alkaa ikkunoiden paljous kovin ahistaa.

Tehtäväpalkki on siirrettävissä. Voit sysätä sen jompaankumpaan laitaan tai näpäyttää sen katoksi näyttöruudun ylälaitaan, jossa sen esivanhempi, Windows 3.1, pitikin omaa vastaavaa palkkiaan aikoinaan. Moni siirsi silloin palkin näyttöruudun alalaidasta sen ”oikealle” paikalle ylälaitaan. Winkun 95-versiota suorastaan moitittiin palkin sijoittamisesta ”väärään” paikkaan! Nuo ajat muuten ratkaisivat Windowsin nousun yleiseksi tietokoneen käyttöjärjestelmäksi. Vasta kolmosversio oli nimittäin onnistunut, suurmenestys. Palkin paikalla ei tietenkään ollut mitään osuutta asiassa.


 * Seuraavaksi Tekstinkäsittely**